Автотранспорт воситаларининг давлат реестри Ўзбекистон шароитида жуда муҳим 25-09-2021, 13:50 | Zamin.uz\n18:10 / 23.08.2021\nАвтотранспорт воситаларининг давлат реестри Ўзбекистон шароитида жуда муҳим\nҲозирги кунда Ўзбекистонда жуда кўпчилик фуқаролар иккиламчи бозордан автомобиль ҳарид қилишни афзал кўради. Фуқароларимизнинг автомобилларнинг иккиламчи бозорига бўлган бундай қизиқиши ишлатилган автомобилларнинг янгисига нисбатан бирмунча арзонлиги билан изоҳланади.\nСтатистик маълумотларга кўра, Ўзбекистонда 3 миллиондан ортиқроқ енгил автомобиллар рўйхатдан ўтган бўлиб, автомобиллар савдосининг катта қисми иккиламчи бозорда амалга оширилади.\nИккиламчи бозорнинг ҳажми йилига тахминан 2 миллиард долларни ташкил этади, бунда ҳар йили 400-500 мингга яқин автотранспорт воситаси билан олди-сотди шартномалари тузилади.\nИстеъмолдаги автомашинани ҳарид қилишнинг яна бир қулай тарафи шундаки, ҳаридор арзон нархга машҳур брендга мансуб автомобил ҳарид қилиши мумкин. Бироқ, истеъмолдаги автомашиналарни ҳарид қилишда ҳаридорлар кўплаб алдовларга учраб қолмоқда. Чунки, сотувчилар ёки автомобиль олди-сотди бизнеси билан шуғулланадиган тадбиркорлар томонидан сифати паст автомобиллар баъзан қиммат нархга сотиб юборилмоқда.\nҲаридорларнинг сифатсиз, техник талабларга жавоб бермайдиган, эксплуатацияга яроқсиз автомобилларни сотиб олишларининг асосий сабабларидан бири қуйидаги маълумотларни аниқлаштириш имконининг мавжуд эмаслигидадир, жумладан:\nАвтомобилнинг йўл транспорт ҳодисаларига учраган-учрамаганлиги;\nАвтомобилга йўл транспорт ҳодисаси натижасида қай даражада шикаст етганлиги;\nАвтомобилнинг қайси қисмлари қандай сабабларга кўра алмаштирилганлиги ёки таъмирланганлиги;\nАвтомобилни техник кўрикдан ўтказиб турилганлиги;\nАвтомобилнинг қанча масофа босиб ўтганлиги тўғрисидаги маълумотлар ва ҳ.к.\nЮқоридаги маълумотларни аниқлаштириш имконининг мавжуд эмаслиги автомашина сотувчиларига автомобилга доир маълумотларни соҳталаштиришда қўл келмоқда, жумладан:\nАвтомобилнинг ҳақиқатда босиб ўтган масофасини камайтириб қўйиш;\nЙўл транспорт ҳодисасига учраб, шикастланган автомашинанинг қисмларини арзон эҳтиёт қисмлари билан алмаштириш ёки таъмирлаб ҳудди янгидек қилиб қўйиш;\nАвтомобилнинг техник созлиги, сифати ва нархига таъсир этувчи бошқа салбий кўрсаткичларни соҳталаштириш ва ҳ.к.\nАвтомобиль тўғрисида маълумотларнинг яширилиши (соҳталаштирилиши) ҳаридорларнинг сифатсиз машина ҳарид қилиши натижасида кўпсонли асосли эътирозларига сабаб бўлмоқда.\nХорижий мамлакатларда бундай муаммоларнинг, шунингдек юзага келиши мумкин бўлган ҳуқуқбузарликларнинг олдини олиш мақсадида автотранспорт воситаларининг давлат реестрлари фаолият юритади ва ушбу реестрдаги маълумотлар мобил қурилмалар орқали ҳарқандай шахс томонидан олиниши мумкин.\nРоссия Федерацияси Ҳукуматининг 2019 йил 27 декабрдаги 1874-сонли “Aвтотранспорт воситаларининг давлат реестрини юритиш қоидаларини тасдиқлаш тўғрисида”ги қарори 2020 йил 1 январдан кучга кирди.\nAвтотранспорт воситаларининг давлат реестри – бу Россия Федерациясидаги барча автотранспортларнинг ягона рўйхати бўлиб, унда барча автотранспорт воситалари тўғрисида маълумотлар мавжуд. Aвтотранспорт воситаларининг давлат реестри Россия Федерацияси Ички ишлар вазирлиги томонидан юритилади.\nДавлат реестри қуйидаги маълумотларни ўз ичига олади:\nа) транспорт воситаси тўғрисидаги маълумотлар:\n– транспорт воситаси паспортининг тафсилотлари (транспорт воситасининг электрон паспорти);\n– давлат рўйхатидан ўтказиш рақами;\n– идентификация рақами;\n– товар ва (ёки) модель (савдо номи);\n“Ғилдиракли транспорт воситаларининг хавфсизлиги тўғрисида”ги ва “Йўл ҳаракати хавфсизлиги тўғрисида” Федерал қонунларда ҳамда Божхона иттифоқининг техник регламентида белгиланган транспорт воситасининг тоифаси;\n– автомобиль тури;\n– ишлаб чиқарилган йили;\n– двигателнинг модели, рақами, тури, қуввати ва силжиши;\n– транспорт воситаси асосий қисмларининг идентификацион рақами (танаси, рамкаси, кабинаси);\n– шасси рақами;\n– автомобилнинг ранги;\n– экологик синфи;\n– автомобилга газ ёқилғиси ускуналари ўрнатилганлиги;\n– рулнинг чап ёки ўнг тарафда жойлашганлиги;\n– юкларни ёки жиҳозларни ташиш учун техник жиҳатдан рухсат этилган максимал масса;\n– ишлаб чиқарувчи;\nАвтотранспорт воситалари тўғрисидаги маълумотлар “Давлат хизматлари ягона портали” федерал давлат ахборот тизимидан қоғоз ёки электрон ҳужжат шаклида олиниши мумкин.\nРоссия Федерациясининг “Aвтотранспорт воситаларининг давлат реестрини юритиш қоидаларини тасдиқлаш тўғрисида”ги қарори асносида “Автоистория” ва “Автокод” расмий интернет сайтлари фаолияти йўлга қўйилган. Ушбу сайтлар иккиламчи бозордан автомашина ҳарид қилувчи фуқароларга автомашина ҳарид қилишда алданиб қолмаслиги учун хизмат қилади.\nЧунки ушбу сайтда автомашина тўғрисидаги барча маълумотлар, яъни автомашинанинг юрган масофаси (километри), банкда кредит учун гаровга қўйилган-қўйилмаганлиги, автомашинанинг ўғирланган ёки ўғирланмаганлиги, йўл транспорт ҳодисаларида иштирок этгани - этмаганлиги (йўл транспорт ҳодисада иштирок этган бўлса фотосуратлари билан), автомашинанинг қайси қисмлари алмаштирилгани ва (ёки) таъмирланганлиги ҳамда автомашинани тасарруф қилишга доир қўйилган чекловлар тўғрисида маълумотларни олиш мумкин.\nДунёнинг ривожланган мамлакатларида ҳам ушбу амалиёт мавжудлигини кўришимиз мумкин. Жумладан, Америка Қўшма Штатларида “Carfax” интернет сайти фаолияти йўлга қўйилган бўлиб, ҳарқандай манфаатдор шахс ушбу сайт орқали ҳоҳлаган автомашина ҳақида, автомашина рақамини киритган ҳолда, барча маълумотларни олиши мумкин.\n“Carfax” интернет сайти автомашиналар тарихи ҳақидаги жуда катта маълумот базасига эга бўлиб қуйидагиларни ўз ичига олади:\n– Йўл транспорт ҳодисаларидаги иштироки;\n– Қайта таъмирланганлик ҳолати;\n– Автоэҳтиёт қисмларида тизимли шикастланиш;\n– Табиий офатлардан талофат кўрган-кўрмаганлиги;\n– Aвтотранспорт воситасининг ўғирлангани-ўғирланмаганлиги;\n– Хизмат ва текширув ёзувларининг мавжудлиги;\n– Таъмирлаш сметалари ва ҳаражатлари\n– Ҳаво ёстиқчаларининг мавжудлиги;\n– Одометр (босиб ўтган йўл) кўрсаткичлари;\n– Автомашина нечта шахс эгалигида бўлганлиги тўғрисидаги ва бошқа маълумотлар.\nБундан ташқари, “Carfax” сайти АҚШдаги мингдан ортиқ полиция, ўт ўчириш бўлимлари, автотранспорт воситаларини таъмирлаш устахоналари каби манбалардан автомашина тўғрисидаги маълумотларни қабул қилиб олади.\n“Carfax” сайти маълумотлар базасида 17,5 миллиарддан ортиқ ёзувларнинг мавжудлиги ушбу сайтнинг нақадар улкан маълумотлар базасига эга эканлигини тасаввур қилиш имконини беради.\nКанадада эса “AutoCheck” платформаси фаолияти йўлга қўйилган бўлиб мазкур платформа аксарият жиҳатлари бўйича “Carfax” сайти билан бир хил функцияларни амалга оширсада, улар орасида бир қатор муҳим фарқлар мавжуд.\n“AutoCheck” платформаси “Carfax” интернет сайтига солиштирганда тегишли маълумотларни бирмунча тезроқ топиш имконини беради. Шунингдек, ушбу платформа орқали тегишли автомобилнинг полиция ёки такси хизматлари томонидан фойдаланилганлиги тўғрисидаги маълумотларни аниқлаш имкони мавжуд.\n“AutoCheck” платформасида автомобилнинг ҳар қандай табиий офат насижасида ҳар қандай ҳужжатлаштирилган зарар кўргани, шунингдек автомашинанинг ҳар қандай қисмининг шикастланиши ёки одометрнинг шикастланиши ҳақида ҳам хабар берилади.\nУшбу платформанинг яна бир қулай тарафи транспорт воситасининг суғурта маълумотлари ёки юзага келиши мумкин бўлган зарарлар тўғрисида ҳам тегишли ёзувлар мавжуд.\nБундан ташқари, “AutoCheck” платформаси ўз фойдаланувчиларига бир вақтнинг ўзида 300 тагача операцияларни бажариш имконини тақдим этади.\n“AutoCheck” платформасидан олинган баъзи маълумотлар “Carfax” сайтида мавжуд бўлмаслиги мумкин, шунинг учун ҳозирда “AutoCheck” платформасидан фойдаланувчилар сони ортиб бормоқда. Ушбу икки сайт маълумотларидан фойдаланиш пуллик асосда амалга оширилади.\nЎзбекистон ҳудудида иккиламчи бозордан автомобиль ҳарид қилишда ҳаридорлар ҳуқуқларини ҳимоя қилиш ҳамда ҳуқуқбузарликларнинг олдини олиш масаласида тўғридан-тўғри амал қилувчи норматив-ҳуқуқий ҳужжатлар мавжуд эмас.\nЎзбекистон Республикаси Вазирлар Маҳкамасининг “Йўл-транспорт ҳодисаларини ҳисобга олиш тизимини такомиллаштириш тўғрисида”ги\n2011 йил 15 ноябрда қабул қилинган 303-сонли қарорида фақатгина ЙТҲларини рўйхатини юритиш белгиланган бўлиб бу вазифани бажариш ИИБ бўлимларига юклатилган.\nШунингдек, автомобилларнинг тарихи ҳақидаги маълумотларни фуқароларга тақдим қилиш тартиби ҳам норматив ҳужжатлар билан тартибга солинмаган. Вазирлар Маҳкамасининг “Йўл-транспорт ҳодисаларини ҳисобга олиш тизимини такомиллаштириш тўғрисида”ги 2011 йил\n15 ноябрдаги 303-сонли қарорининг 6-банди 3-хатбошисига кўра йўл-транспорт ҳодисасига оид барча маълумотлар ички ишлар органлари томонидан статистик ҳисоботга асосланиб тайёрланади ҳамда вазирликлар, идоралар ва бошқа ташкилотларга белгиланган тартибда тегишли сўров асосида берилади. Бу эса фуқароларга автомашинанинг ЙТҲга учраганлиги тўғрисида маълумот тақдим этилишини истисно этади.\nФуқароларнинг иккиламчи бозордан автомашиналар ҳарид қилишида ҳуқуқларини мустаҳкамлаш мақсадида биринчи навбатда Ўзбекистон Республикаси Вазирлар Маҳкамасининг “Йўл-транспорт ҳодисаларини ҳисобга олиш тизимини такомиллаштириш тўғрисида”ги 2011 йил\n15 ноябрда қабул қилинган 303-сонли қарорига тегишли ўзгартириш ва қўшимчалар киритиш мақсадга мувофиқ бўлиб, унда Ўзбекистон Республикаси Ички Ишлар вазирлигига автомобилларнинг реестри ва тарихини юритиш вазифаси юкланиши тўғрисида ва автомобилларнинг тарихи тўғрисидаги маълумотларни фуқароларга тақдим қилинишининг тартиби тўғрисидаги бандлар акс эттирилиши лозим.\nБунда ДЙҲХХ ҳар бир автомобил тарихини юритиши керак бўлади.\nЯнги автомобиль автосалондан ҳарид қилингандан (ёки чет элдан чегарани кесиб ўтгандан) бошлаб:\n– Ўзгарган эгалари сони;\n– Автомобилнинг ўзи ва уни бошқарадиган ҳайдовчилар суғурталангани, суғурта муддати;\n– Ўзгарган давлат авто рақами;\n– Автомобилда содир этилган қоидабузарликлар;\n– Автомобилнинг йўл-транспорт ҳодисаларида (аварияларда) иштироки этгани-этмагани (иштирок этган бўлса тегишли фотосуратлар билан бирга);\n– Автомобиль билан боғлиқ суғурта ҳодисалари сони ва тўлаб берилган суғурта товони суммаси қайд этиб борилиши керак.\nШунингдек, автомобилларга техник хизмат кўрсатиш ва уларни созлаш устахоналарида ҳам шикаст етган автомобилларнинг фотоси, уларнинг устага келтирилган ва тузатилган санаси билан ДЙҲХХнинг умумий базасида қайд этиб бориш тизимини мажбурий тарзда йўлга қўйиш керак.\nШунингдек юқорида баён қилинган сабабларга кўра мамлакатимизда “AutoCheck”, “Carfax” ва “Автоистория” сайтларига аналог сайт фаолиятини йўлга қўйиб, иккиламчи бозордан машина ҳарид қилувчилар учун уларни қизиқтирган маълумотларни жойлаштириб қўйилиши аҳоли учун фойдали бўлади.\nЯнгиликлар » Авто » Автотранспорт воситаларининг давлат реестри Ўзбекистон шароитида жуда муҳим\nБугун, 23:39, Жамият


Қирғизистон муфтияти ислоҳ қилинади\n03 декабр 2020, Тошкент вақти: 00:30\nҚирғизистон муфтийси вазифасини вақтинча бажарувчи Раҳматулло ҳожи Эгамбердиев катта ислоҳотларни бошлашга ваъда бермоқда.\nҚирғизистон муфтияти нодавлат ташкилотлари тавсияларига асосланган ҳолда диний идора тубдан ислоҳ қилинишини билдирди. 15 декабрда ўтадиган мусулмонлар қурултойида эса уч йилдан бери давом этаётган муфтий жанжалига нуқта қўйилиши кутилаяпти.\nҚирғизистонда 15 декабр куни уч йилдан бери кутилаётган мусулмонлар қурултойи бўлиб ўтади. Мазкур қурултой турли низо ва жанжаллар марказига айланиб қолаёзган муфтиятдаги муаммоларни ҳал этиши кутилмоқда. Қирғизистонда сўнгги уч йилда 4 марта муфтий алмашди. Бу алмашинувларга уламолар орасидаги ўзаро келишмовчиликлар сабаб бўлгани айтилади.\nҚирғизистон муфтийси вазифасини бажарувчи Раҳматулло ҳожи Эгамбердиевнинг айтишича, узоқ кутилган қурултойга делегатларни сайлаш жараёни деярли якунланган.\n-Республика бўйича қурултойда 200 делегат қатнашади. Уларнинг\nкўпчилиги сайланиб бўлди. Қурултойда муфтиятнинг янги низоми муҳокама қилинади, уламолар кенгаши сайланади ва муфтийликка номзод кўрсатилади, -деди Раҳматулло ҳожи Эгамбердиев.\nУнга кўра, муфтиятнинг янги низомига асосан диний идорада ислоҳотлар ўтказилиши шарт бўлади. Бу йўналишда муфтият нодавлат ташкилотлари билан ҳамкорликда иш олиб бормоқда. Бишкекдаги “Дин, ҳуқуқ ва сиёсат” таҳлилий маркази муфтиятга ўз таклифларини киритган нодавлат ташкилотларидан бири.\n-Биз марказлаштирилмаган тузилмани, ҳозирги парламент бошқарувига ўхшаш бўлган системани таклиф қилаяпмиз. Диндорлар орасида иерархия жуда кучли. Уламоларнинг барчаси муфтийга сўзсиз итоат қилади, муфтий эса ўз ҳокимиятни бошқалар билан бўлишгиси келмайди. Бундан ташқари ҳажни уюштириш ва пулларни бўлиштириш ваколатларини ҳам муфтийдан олиб ташлаш керак, -деди “Дин, ҳуқуқ ва сиёсат” таҳлилий маркази тадқиқотчиси Данияр Мурадилов.\nУнинг айтишича, муфтий ижрочи вазифасини бажариши керак. Нодавлат ташкилоти таклиф қилган ислоҳот режасига кўра, муфтий ва қозилар уламолар кенгаши аъзоси бўла олмайди, ҳаж ва молияни бўлиштириш қўмиталари мустақил органга айлантирилади. Бундан ташқари муфтий лавозимига сайланаган уламо қўлини Қуръонга қўйиб онт бериши керак бўлади.\nҚирғизистон теологлар ассоциацияси эса муфтиятни ислоҳ қилишнинг бошқачароқ йўлини таклиф қилмоқда.\n- Кўпчилик ҳаж зиёратини уюштиришни муфтиятдан олиб қўйиш керак дейишаяпти. Лекин биз бунга қаршимиз ва ҳаж зиёратини уюштиришда шаффофликни, ошкораликни таъминлайдиган йўлни таклиф қилмоқдамиз. Иккинчидан, муфтийни уламолар кенгаши эмас, қурилтой сайласин деган таклифни киритдик. Учинчидан, дин ишларини молиялаштирадиган алоҳида мустақил жамғарма ташкил қилиниши керак, муфтиятнинг барча молияси мазкур жамғарма томонидан назорат қилинади. Бундан ташқари вилоят қозилари лавозимлари бекор қилиниб, уларнинг ваколатлари туман бош имомларига ўтказилиб берилиши керак. Бу ҳолатда имомларнинг ваколатлари кенгаяди. Биз имомларга ойлик иш ҳақи тўланишини ҳам таклиф қилаяпмиз, -деди Қирғизистон теологлар ассоциацияси раиси Самаган Мурзаибраимов.


Вьетнамдаги тўфон қурбонлари сони 106 нафарга етдиHaqida.net\nHome Dunyo Вьетнамдаги тўфон қурбонлари сони 106 нафарга етди\nВьетнамдаги тўфон қурбонлари сони 106 нафарга етди\nЎтган дам олиш кунлари Вьетнамнинг марказий қисмига ёпирилган “Дамри” тўфони камида 106 кишининг ҳаётини олиб кетди. Бу ҳақда Reuters ахборот агентлиги хабар берди.\nАввалроқ 89 киши ҳалок бўлгани маълум қилинганди. 200 га яқин киши жароҳат олган, 25 киши бедарак йўқолган. Ахборот агентлиги маълумотларига кўра, камида 49 та сув омбори кучли ёмғирлар оқибатида тошган.\nМаълум қилинишича, ёмон об-ҳаво туфайли Вьетнамнинг Дананга шаҳрида 6-11 ноябрь кунлари ўтаётган Осиё-Тинч океани иқтисодий ҳамкорлиги саммити жавдалига ўзгартириш киритилмаган. Маҳаллий ҳукумат шаҳарда тошқиндан қочиш мақсадида саммит иштирокчилари келишидан олдин барча зарурий чораларни кўрган.\n“Дамри” тўфони охирги 20 йил ичида Вьетнамдаги 12-тўфон ва улардан энг вайронкори бўлди. 30 мингдан кўпроқ одам тошқинлардан қочиб ўз уйларини тарк этган. Тўфон туфайли Марказий Вьетнамда транспорт билан боғлиқ вазият ёмонлашган. Мамлакатнинг шимол ва жанубини боғловчи темир йўлнинг 30 км лик қисми сув остида қолган.\nСирдарё ИИБ марихуана савдосининг олдини олди


ЭРКИН КУРАШДА НАВОИЙЛИКЛАР ИККИНЧИ ЎРИН СОҲИБИ БЎЛИШДИ » Навоий шахар хокимлиги расмий сайти » Официальный сайт хокимията г.Навои » Official site of Municipality of the city Navoi\nНавоий шахар хокимлиги расмий сайти » Navoiy shahri » Yangiliklar » ЭРКИН КУРАШДА НАВОИЙЛИКЛАР ИККИНЧИ ЎРИН СОҲИБИ БЎЛИШДИ\n27-11-2014 17:14 Navoiy shahri » Yangiliklar\nВилоят маркази Навоий шаҳридаги Навоий кон металлургия комбинатига қарашли “Суғдиёна” спорт мажмуасида Жонажон Конституциямизнинг 22 йиллигига бағишлаб 1998-200 йилларда туғилган ўсмирлар ўртасида эркин кураш бўйича 4-анъанавий “Алишер Навоий” халқаро турнири ўтказилди.\nМусобоқада вилоятлар ҳамда Қозоғистон ва Тожкистон Республикаларидан 140 нафар ёш полвон 10 та вазн тоифасида майдонга тушди. Куч синашишлар давомида Республика олимпия заҳиралари коллежи ўқувчиларидан И.Хабибуллаев, Р.Жўраев, Ғ.Абдуллаев, шунингдек, андижонлик Ш.Авазов, Хоразм вилояти вакили А.Рўзметовлар ғалабаларни қўлга киритишди. Қозоғистонлик икки нафар спортчи ҳам олтин медаль соҳиби бўлди.\nТурнирда навоийлик полвонлар А.Рахмонов, Ҳ.Рахимов, Ж.Сайфиддинов, Б.Тоҳиров, А.Содиқовлар ўз вазн тоифаларида фахрли ўринларни эгаллаб, 9 та медални қўлга киритишди. Мусобоқа сўнггида ғолиб ва совриндорларга Навоий шаҳар ҳокими Неъматилло Ахатов мукофотларни топширди.\nНАВОИЙЛИКЛАР СОВРИНДОРЛАР САФИДА\nМЕЗБОН КАРАТЭЧИЛАР ҒОЛИБ\nНАВОИЙЛИКЛАР ҒОЛИБ БЎЛИШДИ\nНАВОИЙЛИКЛАР БИРИНЧИ ЎРИН СОҲИБИ БЎЛИШДИ


Картошка зараркунандадан қандай асралади? - zarnews.uz\nКартошка зараркунандадан қандай асралади?\nПаст Дарғом туманидаги "Дилнура пахта даласи"\nфермер хўжалиги иш юритувчиси.\n– Картошка куяси дунёнинг 80 дан ортиқ мамлакатида учрайди. Ўзбекистонда эса дастлаб 2009 йилда пайдо бўлган бўлса, ҳозирда республикамизнинг картошка экиладиган барча туманларида учратиш мумкин. Бу ҳашарот тропик иқлимга мослашганлиги боис иссиқда ҳам, илиқ ҳавода ҳам бирдек ривожланиши мумкин.\nБу зараркунанда картошка поясининг паст қисмига ва кесаклар орасига тухум қўйиб, бир мавсумда 5-6 мартагача авлод қолдиради. Агар илиқ жойда қишласа, баҳоргача 4-5 мартагача тухум қўйиши мумкин. Картошка куяси кўчатларга ҳам, баравар ўсаётган ўсимликларга ҳам бирдек зарар етказади. Картошка ҳосилини омборга жойлаштираётганда зараркунанда ҳам қўшилиб кетса, 25-80 фоизгача картошка туганакларини нобуд қилиши мумкин.\nКартошка куясига қарши курашиш учун маҳсулот сақланадиган жойларни 20 фоизли "Энталучо" препаратининг 25 граммини 10 литр сувга аралаштириб, фимугация қилиш керак. Сақланадиган уруғликнинг 3 тоннаси учун "Энталучо" 20 фоизли препарати ва 1 литр "Энтосплан" 20 фоизли кўк препаратлар асосида 150-200 литр сувга ишчи эритма тайёрлаб, ишлов бериб, сўнгра 2 соат давомида димлаб қўйгандан сўнг омборга олиб кириш лозим.\nўсимликлар карантини вилоят ҳудудий инспекцияси\nПаст Дарғом туман агроном инспектори.


Фойдали ва қизиқарли маслаҳатлар » Фаровон юрт\nЯнги йил байрам дастурхонига...\nХалқимиз меҳмондўстлиги билан машҳур. Қачонки, уйга меҳмон келадиган бўлса, бекажонларимиз дастурхонни қандай тузаш ташвишида бўлишади. Байрам кунлари эса, гапирмаса ҳам бўлади...\nАзиз бекажонлар! Янги йил байрами дастурхонига қандай салат тайёрлаш ҳақида бош қотираётган бўлсангиз, қуйида сизларга ажойиб салат тайёрлашни ўргатмоқчиман.\nAdmin от 17-12-2020, 16:12\nМАҚСАД- АҲОЛИ СОҒЛИГИНИ САҚЛАШ\nҚарши шаҳрида оммавий ахборот воситалари вакиллари иштирокида ташкил этилган матбуот анжумани аҳолини тиббий хатлов ва антропометриядан ўтказиш жараёнларига бағишланди. Тадбирни Қашқадарё вилоят ҳокими ўринбосари Рустам Юлдошев очиб, иштирокчиларни республика илмий марказларининг вакиллари билан таништирди. Ўзбекистон Республикаси Соғлиқни Сақлаш вазирининг ўринбосари Элмира Боситхонова анжуманда иштирок этиб, тиббий хатлов, антропометрия ўтказишдан кўзланган мақсад, унинг натижалари ҳамда мазмун-моҳиятини кенг тушунтирди. Ушбу жараёнда ишни оммавий ахборот воситалари вакиллари билан ўзаро ҳамкорлик асосида ташкил этиш ҳақида тўхталди.\nAdmin от 4-12-2020, 17:53\nAdmin от 23-11-2020, 10:54\nКомпьютердан фойдаланиш қоидасини биласизми?\nТараққиёт сари илдам ривожланиб бораётган айни замонда компьютер ҳаётимизнинг бир бўлагига айланиб улгурди. Бугунги ёшлар ҳар жабҳада илғор. Компьютер саводхонлиги юксак даражада. Бироқ компьютердан фойдаланиш маданияти, санитария-гигиена талабларига барча бирдек амал қилавермайди. Айниқса, ушбу талабларига информатика ўқитувчилари қатъий амал қилишлари шарт.\nAdmin от 23-06-2020, 18:31\nМутолаа завқи нима? Китоб мутолаасининг инсон саломатлигига қанчалар фойдали эканлигини ҳақида фикр юритмоқчимиз. Эътибор берганмисиз, бирор роман ёки қисса, ҳикояларни ўқиганингизда асар қаҳрамонлари кечинмалари билан яшай бошлайсиз. Салбий боразлардан нафратланиб, ижобий қаҳрамонларга хаёлан шерик бўласиз. Бу эса, ҳаётда ҳам ёмонлардан эхтиёт бўлиб, яхшиларга ёндашишга ундайди. Доимий мутолаа жараёни ўқувчида янги материалларни тушуниш ва эслаб қолишга ёрдам беради. Энди сиз чет тилини ўрганишда ҳечам қийналмайсиз.\nАгар психологияга оид китоб ўқиётган бўлсангиз, ўзингизда тушкун кайфиятдан чиқишга, мақсадлар сари курашишга куч топасиз.\nAdmin от 3-06-2020, 11:14\nҲАЁТ МАНБАИНИ АСРАНГ ёхуд сувни самарали сарфлаш борасида 10 маслаҳат!\nТишларингизни ювганда ёки соч-соқолни қиртишлаганда сувни ўчиришни унутманг. Бу орқали сиз дақиқасига 6-15 литргача сувни исроф қилмаган бўласиз. Тишларингизни ювиш учун эса, масалан, стаканга сув қуйиб олсангиз кифоя.\nИдишларни ювишда доимий равишда жўмракни очиқ ҳолда қолдирманг. Агар сизнинг раковинангиз икки табоқли бўлса, идишларни сув билан тўлдирилган раковинада ювинг. Ювилган идишларни эса алоҳида идишда чайинг. Ушбу усул нафақат идишларни ювишда сув сарфини 3-5 маротаба камайтиради, балки у маиший кимёвий моддалар сарфини ҳам камайтиришга имкон беради.\nAdmin от 2-06-2020, 17:57\nАспирин ва гуллар?..\nЎсимликларга аспиринни физиологик ҳолатни барқарорлаштириш мақсадида қўллаш мумкин. Агар xонадонингиздаги гулларда барг тўкилиши, янги ғунчалар ҳосил қилолмаслик, ташқи кўринишининг салбий ўзгаришлари, янги кўчириб ўтказилганда ўзини қайта тиклай олмаслик, замбуруғларга чидамсизлик ҳолатлари кузатилаётган бўлса, гулларингизда поянинг ингичкалашиб нозиклашаётганини сезсангиз, уларнинг баргида оқ доғларга кўзингиз тушса, гулларингиз ўсишдан орқада қолаётган бўлса унга аспирин воситасида янги ҳаёт бағишлашингиз мумкин.\nОрганизмда йод моддасини кўтариш учун дорихонага чопишга шошилманг! Ечими оддий: қуёш тафтидан тўйиб баҳра олган она заминнинг минерал моддаларига тўйинган меваларни кўпроқ истеъмол қилиш лозим. Афсуски, ҳозирда дунё олимлари Д витамини тавсия қилишмоқда. Ваҳоланки, бу бош чаноғининг катталашишига олиб келади...\nAdmin от 14-05-2020, 15:44\nСАҲАРЛИКДА КЎПРОҚ НИМА ИСТЕЪМОЛ ҚИЛИШ КЕРАКЛИГИ АЙТИЛДИ\nИнсон саломатлиги ва қандай озиқланиши зарурлиги борасида тадқиқотлар олиб борган олимлар рўза ва саҳарлик дастурхони масаласида ҳам ўз хулосаларини баён қилганлар. Бу ҳақда Тошкент шаҳар ҳокимлиги матбуот хизмати каналида маълум қилинди.\nAdmin от 26-04-2020, 10:32\nАсосий сахифа » Фойдали ва қизиқарли маслаҳатлар


Сўғдда ўзбекча газета чиқишига тўсқинлик қилинмоқда\nТожикистоннинг Сўғд вилоятида ўзбек тилида чоп қилинадиган “Қишлоқ ҳаёти” мустақил газетаси фаолияти тўхтатилди. Вилоят ҳукумати вакилининг бир оғиз сўзи билан газета чиқмай қўйди.\n“Қишлоқ ҳаёти” газетаси бош муҳаррири Алижон Йўлдошевнинг ҳукумат вакиллари газета фаолиятини нима учун тўхтатганининг сабабини билолмай боши қотган. У расмийлар иддаоларида асос йўқлигини айтади.\nАлижон Йўлдошев: Газета Тожикистонда амалда бўлган “Матбуот тўғрисида”ги қонун асосида рўйхатга олинган, барча тегишли тизимлардан лозим бўлган ҳужжатлар олинган ва мана шу қонуний ҳужжатлар асосида 2002 йилдан буён нашр қилинади. Бироқ яқинда вилоят босмохонасига борсам, типография директори менга: “Домла, ҳукуматдан газетангизни чоп қилмаслик ҳақида буйруқ олдик”, деди. Шундан кейин мен вилоят ҳукумати Ахборот ва таҳлил марказининг масъул вакили Салимов ҳузурига бордим. Салимовнинг айтишича, газетага тааллуқли бўлган ҳужжатлар нотўғри расмийлаштирилган. Хуллас, “газета фаолияти тўхтатилади” деди.\nОзодлик: Тожикистоннинг “Матбуот тўғрисида”ги қонунида “ҳар қандай нашр фақат суд қарори асосида ёпилади ёки фаолияти тўхтатилади”, дейилган. Сиз мана шу тизимларга ҳам мурожаат қилдингизми?\n- Йўқ, мен суд ёки прокуратурага мурожаат қилмадим. Фақат вилоят адлия бошқармасига бориб, маслаҳат олдим. Бошқарманинг масъул ходимлари сўзларига кўра, газета фаолиятини ҳукумат тўхтата олмайди, дейди Алижон Йўлдошев.\nВилоят ҳукумати Ахборот ва таҳлил маркази етакчи мутахассиси Муаммади Салимов ҳозирда “Қишлоқ ҳаёти” газетаси чиқишига тўсқинлик қилувчи бошқа сабаб борлигини айтади. Унинг сўзларига кўра, янги қонун бўйича ҳар бир ташкилот, муассаса, нодавлат ташкилотлари тегишли идораларда ҳар йили қайтадан рўйхатдан ўтиши лозим.\n- Газета янги рўйхатдан ўтмаган. Шунинг учун бош муҳаррирга: “ҳужжатларни тайёрлаб, Маданият вазирлигига юборинг”, дея маслаҳат бердим. Марҳамат, газета ҳужжатларини расмийлаштириб, чоп қилишаверсин, бунга ҳеч қандай тўсқинлик йўқ, дейди ҳукумат вакили.\nБироқ НАНСМИТ жамоатчилик ташкилоти раҳбари Нуриддин Қаршибоевнинг айтишича, янги қонун бўйича рўйхатга олиш ва қайта рўйхатдан ўтказиш жараёни солиқ солиш инспекциялари ихтиёрига топширилган.\n- 2009 йил июл ойида “Юридик ва шахсий кишиларни қайддан ўтказиш тўғрисида”ги янги Қонун қабул қилинди. Мазкур қонун асосида, ташкилотлар, муассасалар, тижоратчилар, хусусий ва мустақил газеталар жойлардаги солиқ солиш инспекциялари рўйхатидан ўтказилади. Мавжуд қонунчиликка кўра, судларни истисно қилганда, на ҳукумат ва на бошқа давлат идоралари газета фаолиятини тўхтатиш хуқуқига эга эмас, дейди Нуриддин Қаршибоев.\n“Қишлоқ ҳаёти” газетаси бош муҳаррири Алижон Йўлдошев ҳам газета ана шу янги қонунга мувофиқ Жаббор Расулов туман солиқ инспекциясида рўйхатдан ўтказилганини айтади. Аммо бош муҳаррирнинг айтишича, туман солиқ инспекциясидан берилган гувоҳнома маҳаллий ҳукумат вакиллари қониқтирмаяпти.\nСўғд вилоятида ўзбек тилида бор-йўғи учта вилоят газетаси нашр этилади. Булар ҳукумат газетаси бўлмиш “Сўғд ҳақиқати” газетаси, ойда бир марта нашр қилинадиган ўзбеклар жамиятининг “Қадрият” газетаси ва “Қишлоқ ҳаёти” мустақил газетасидир.\nҚарийб саккиз йилдан буён нашр этиб келинаётган “Қишлоқ ҳаёти” газетаси ўз муштарийлари орасида 3000 нусхада тарқалар эди.


Реми, Фалькао ва Пато "МЮ" билан ўйинда "Челси"га ёрдам беролмайдилар » Скачать музыку бесплатно новинки музыки 2016-2017\nРеми, Фалькао ва Пато "МЮ" билан ўйинда "Челси"га ёрдам беролмайдилар\nКомментариев: 0 Просмотров: 191 Дата: 5-02-2016, 19:00 "Челси"бош мураббийи Гус Хиддинк ҳужумчилар Лоик Реми, Радамель Фалькао ва Алешандро Пато АПЛнинг 25-турида "Манчестер Юнайтед"га қарши учрашувда майдонга туша олмасликларини маълум қилди. "Уотфорд" бмлан учрашувдан сўнг жамоада барчанинг аҳволи яхши, фақат Фалькао ва Ремидан ташқари. Реми кейинги ҳафтада сафга қайтади. Педро ўтган учрашувда майдонга туша олмаган эди, аммо у бугун машғулотда иштирок этди, унинг тайёрлигини кузатамиз. Пато формасини тиклаяпти, у мавсумолди тайёргарлик босқичида. Биз унга махсус режа ишлаб чиқди, шу бўйича машқлар бажармоқда. У ҳали тўлиқ тайёр эмас", - дейди Гус Хиддинк. - деб хабар бермоқда Stadion.uz нашри.


Ўшдан Афғон қирғизларига олти машинада ёрдам юки жўнатилди\n14 апрел 2021, Тошкент вақти: 12:33\nҚирғиз ҳукуматидан ташқари кўнгиллилар ҳам афғон қирғизларига гуманитар ёрдам тўплаган.\nҚирғизистоннинг 22 кишидан иборат делегацияси Афғонистон қирғизларига инсонпарварлик ёрдамини етказиш учун Ўшдан Помирга жўнаб кетди.\nДелегацияга меҳнат, миграция ва ёшлар вазири Алиясбек Алимқулов раҳбарлик қилади.\nМазкур делегацияда Жоғорқу Кенеш депутатлари, журналистлар, шифокорлар бўлиб, улар Афғон қирғизларига олти юк машинасида озиқ-овқат, дори-дармонни етказмоқчи.\nБунинг учун ҳукумат 3 миллион сўм (тахминан 52 минг АҚШ доллари) маблағ ажратган. Бундан ташқари, бир қатор кўнгилли фуқаролар ҳам ўз кўмагини кўрсатган.\nБунга қадар Афғонистондаги Помир қирғизлари вакиллари қирғиз ҳукуматидан ёрдам сўраган эди. Улар Помирдаги ночор об-ҳаво, турмуш тарзининг абгорлиги ва тиббий кўмак йўқлиги болалар ўлимининг кўпайишига сабаб бўлаётганини айтиб, Афғон қирғизларига озиқ-овқат, кийим-кечакдан ёрдам беришларини сўраган.\nАйрим қирғиз депутатлари Афғонистондаги икки мингга яқин қирғизларни Чўнг-Олой туманига кўчириб келиш ташаббусини ҳам кўтармоқда.


10:37 / 21.01.2017\nАҚШ президенти Барак Обама 20 январь куни кечқурун Дональд Трампга ўз ваколатларини топширди ва Оқ уйни бутунлай тарк этди. Янги давлат раҳбари инаугурация ва бошқа расмий маросимлардан сўнг бўш қолган қароргоҳга ўз нарсаларини олиб киришни бошлайди.\nАнъанага кўра, Обамага “жаноб президент” сўзлари билан умрининг охирига қадар мурожаат қилишади. Шу тариқа, у айни дамда ҳаёт бўлган аввалги президентлар: Жорж Бушлар (кичик ва катта), Билл Клинтон ҳамда Жимми Картернинг сафига бориб қўшилди.\nАлбатта, Обаманинг мақоми маълум бир ҳуқуқ ва мажбуриятларни ҳам кўзда тутади. Kun.uz АҚШнинг 44-президенти ўз лавозимидаги ишини қандай якунлагани ва ҳаётининг янги даврига тайёргарлик кўраётгани ҳақида ҳикоя қилади.\n19 январь Обаманинг ўз вазифасидаги сўнгги тўлиқ иш куни бўлди. У пайшанба кунини Овал хонада вице-президент Жо Байден иштирокидаги анъанавий брифинг билан бошлади. Бу ўзига хос “йиғилиш” аввалгиларидан фақатгина, ундан кейин Америка етакчисининг ўринбосари билан бегоналар кўзидан йироқда бўлган ошхонадаги сўнгги тушлиги билан ажралиб турди.\nОбама Оқ уй сайтидан фуқароларга хайрлашув мактубини йўллаб, ўзининг сайловолди ваъдалари билан боғлиқ бўлган махсус актларга вақт ажратди. Обама 330 маҳбуснинг жазо муддатини енгиллаштирди. Бу сўнгги кунлардаги иккинчи оммавий “амнистияга” айланди ва унга АҚШнинг бошқа президентлари орасида афв этган маҳкумлар сони бўйича етакчига айланиш имконини берди.\nШунингдек, у АҚШ вакиллари палатаси спикери номига хат жўнатди ва унда Гуантанамо қамоқхонаси сабаб танқид тошларини отди. Обама конгрессменларни айнан улар муассасани ёпишга ҳалақит беришганида айблади. Айни дамда Гуантанамода 41 маҳбус бор.\nБиринчи хоним Мишель Обама эса турмуш ўртоғи билан биргаликда Германия канцлери Ангела Меркель ва унинг турмуш ўртоғи билан телефон орқали суҳбат қурди. Унда томонлар умумий сўзлар билан чекланиб, бир-бирларига саккиз йиллик самарали ҳамкорлик учун миннатдорчилик билдиришган.\nШундан сўнг Обама маъмуриятдаги “ўта муҳим” инсонлар билан навбатма-навбат учрашди. Оқ уй томонидан тақдим этилган роликда президент ҳаттоки хизмат кўрсатувчилар билан ҳам хайрлашганини кўриш мумкин.\nОбаманинг нарсаларини эса Миллий архив ишчилари йиғишни бошлашди. Кетаётган давлат раҳбари буюмлари ортилган сўнгги аравача Оқ уйдан кеч тушгандагина олиб чиқиб кетилди.\nОила 20 январь куни эрталаб кичик Жорж Буш ва унинг рафиқаси билан учрашди. Сўнг Обама анъанага кўра Трампга Овал хонада мактуб қолдирди ва Оқ уйни тарк этди.\nБўшаб қолган қароргоҳда кенг қамровли ишлар бошланди. Бир куннинг ўзида Обаманинг нарсаларини олиб чиқиб кетиш ва бинони Трамп учун тайёрлаш лозим бўлди.\nЖурналистлар энг катта ўзгариш аввало Овал хонада бўлишини айтиб ҳазил қилишмоқда: мевалар билан тўла вазалар ўрнида (Мишель ва Барак Обама соғлом таом тарафдорлари эди) чипс ва начослар – Трампнинг севимли газаклари пайдо бўлади.\nОқ уйдаги энг сўнгги хайрлашув маросими жума куни эрталаб ўтказилди. Давлат раҳбари ҳокимиятни Трампга бераётган пайтда, унинг юклари АҚШ 44-президенти янги уйига йўл олаётганди.\nОбама саккиз йиллик президентликдан сўнг сиёсатдан кетиб, китоб ёзиш, оиласи билан кўпроқ вақт ўтказиш ва “жимжитликда қолиш”ни истамоқда. У ўз режаларини Вашингтон чеккасидаги Калорама туманида жойлашган ҳашаматли уйда амалга ошириши мумкин. У ерга оила қисқа муддатли таътилдан сўнг боради.\nОила АҚШ пойтахтида кичик қизлари Саша сабаб қолишга қарор қилишди. У ўрта мактабни фақатгина 2018 йилда тамомлайди. Шундан сўнг оила катта эҳтимол билан Обаманинг фаолияти бошланган Чикагога кўчиб ўтади.\n1928 йилда қурилган уйда тўққизта ётоқхона, саккизта ваннахона бор. Ҳудудда иккита машинага мўлжалланган гараж ва гўзал боғ ҳам жойлашган. Иморат 5-6 миллион доллар атрофида туради, бироқ Обама уни сотиб олишни режалаштирмаяпти.\nУй Билл Клинтоннинг собиқ матбуот котиби Жо Локхартга тегишли. Обама уни ижарага олиш учун ҳар ойда 22 минг долларни қуртдек санаб беради.\nАҚШда Мишель Обама ва унинг машҳур боғи борасида катта баҳслар келиб чиқди. Расман боғнинг йўқ қилиниши ҳақида ҳеч ким маълум қилмади, бироқ унга тегмаслик ҳақида машҳур кишилар илтимос билан чиқишди. Шу билан бир қаторда, Мишель 2016 йилнинг кузида боғда қўшимча ишларни олиб борди – улар бу ерни тезлик билан ва кўзга чалинмайдиган қилиб бузишга ҳалақит беради.\nМишель Обама 18 январь куни Оқ уй ҳудудида ўзининг Санни ва Бо лақабли итларини сўнгги бор сайрга олиб чиқди. Собиқ биринчи хоним ўз жониворларини бу ерда қолдиришдан бош тортди ҳамда уларни ўзи билан янги уйга олиб кетди.\nБарак Обама собиқ президентлар тўғрисидаги қонунга мувофиқ ҳар йили 205 минг, Мишель эса – 20 минг доллар миқдорида пенсия олади. Обама давлат раҳбари лавозимида йилига тахминан 390 минг доллар ишлаб топди. Forbes маълумотларига кўра, у 2005-2016 йиллар давомида 20 миллион долларга эга бўлди. Бундан унинг ёзувчилик фаолияти ҳам эътиборга олинган.\nЭр-хотинлар биринчи пулларни 2017 йилнинг февралидаёқ олишади. Пенсия Обама Оқ уй ёки Колумбия округи ҳукуматига ишга кирса, бекор қилинади.\nОбамага транспорт, озиқ-овқат ва хизматчилар бўйича сарф-харажатларни қисман тўлаб беришади. Бу ишларга ўрнатилган маблағ чеклови йилига 96 минг долларни ташкил этади. Оилани амалдаги президентнинг хавфсизлик хизмати ходимлари умрбод қўриқлайди. Шунингдек, уларга ҳарбий госпиталларда бепул даволаниш ва дафн маросимларини давлат ҳисобидан ўтказиш ҳуқуқи ҳам берилди.\nОдатда АҚШнинг собиқ президентлари ўзларига қўшимча иш топишади. Обамадан аввалги етакчиларни эсласак, улар пулга лекциялар ўқишган, университетларга профессор бўлиб ишга киришган. Шу билан бир қаторда, ёзувчилар Обамага хотира китоби ёзиш ҳуқуқи учун 15 миллион доллар таклиф этишмоқда. Собиқ давлат раҳбари эса бир қатор интервьюларида баскетбол жамоасига раҳбарлик қилишни хоҳлаши ҳақида гапириб ўтган.\nОбамага ҳозирнинг ўзидаёқ иш бўйича бир неча таклифлар келиб тушган: масалан, Spotify мусиқа сервиси раҳбари Дэниэл Эк унга “плейлистлар президенти” лавозимини таклиф қилди.\nАмерика ОАВ эса ҳуқуқ ва халқаро муносабатлар бўйича мутахассис бўлган Обама юқори технологиялар ёки фазо соҳасида ўзини синаб кўриши мумкинлигини хабар қилишди. Президент ва унинг оила аъзолари Кремний водийсига 2016 йилнинг ўзида ўндан ортиқ маротаба ташриф буюришди, деб ёзади The New York Times. Мишелга келадиган бўлсак, ҳозирча у ўз номзодини президентликка қўйиши борасидаги миш-мишларни рад этмоқда. Аммо ҳаммасини вақт кўрсатади...


АБИТУРИЕНТ УЧУН 35 ДАҚИҚА\nЖаҳон айвонида 25 July 2018 11:11 546\nЖанубий Корея қисқа муддатда Осиёнинг энг ривожланган мамлакатларидан бирига айланиб улгурди. Мамлакат ўзининг инновацион ғоялари, янги техналогияларни қўллаши, таълим сифатининг юқори даражада эканлиги билан бошқа кўпгина давлатлардан ажралиб туради. Бу муваффақиятга эришиш аввало, кадрларнинг ўз касбларини тўғри танлаши, малакали таълим олиши ва энг билимлиларнигина университетга қабул қилишига боғлиқ эканлиги кореяликлар томонидан эътироф этилган. Жанубий Кореядаги университетлар имтиҳони дунёдаги энг қийин тест синовларидан ҳисобланади. Шу сабабли, раҳбарият томонидан ҳар йили абитуриентларга “минимал” даражада қулайликлар яратиб берилади.\nҲар йили 16 ноябрь Жанубий Корея учун ўзгача кун ҳисобланади. Айнан шу куни ўқувчилар университетларга имтиҳон топширади. Қизиқ жиҳати шуки, ўша куни “қайнаб ётган” Сеул кўчаларида пашша учганининг ҳам овози эшитилмайди. Барча электр поездлари тўхтайди, биржа савдолари кечиктирилади, самалётлар уча олишмайди.\nТестларни яхши ишлаш учун абитуриентларга ҳамма шароитлар яратиб берилади. Ҳар бир имтиҳон топширувчи материaллар, озиқ-овқат, иссиқлик, хавфсизлик ва албатта, тинчлик билан таъминланади. Бундан ташқари барча давлат ташкилотлари: Таълим вазирлиги, Адлия вазирлиги, Ички ишлар вазирлиги, Транспорт вазирлиги ва бошқаларда махсус бўлимлар ташкил этилади. Булар ўқувчиларда содир бўлиши мумкин бўлган турли хил кўнгилсизликларнинг олдини олишга хизмат қилади.\nИмтиҳонда барча фанлар бўйича бир вақтнинг ўзида блок тарзида тест китобчалари тарқатилади ва бир кун ичида топширилади.\nИмтиҳон натижалари ўқувчиларга нуфузли университетлардан бирининг эшикларини очиши мумкин ва бу янада муваффақиятли ҳаётга эга бўлиш, янада фаровон турмуш тарзида яшаш учун имкониятдир.\nЖанубий Кореяда одамлар имтиҳон куни ва унинг натижаси ёш йигит ёки қизнинг келажаги қандай бўлишида катта аҳамиятга эга деб ҳисоблашади.\nБундан ташқари, имтиҳон мамлакатдаги энг катта воқеалардан бири ҳисобланади: Ўтган йили Жанубий Кореяда 1 180 та имтиҳон топшириш марказига 593 минг ўқувчи ташриф буюрди. Улар ўзларини қулай ҳис қилиши учун барча шароитлар яратилди.\nСинов кунидаги энг радикал-кескин чора – фавқулодда ҳолатлардан ташқари барча самолётларнинг учиш ва қўнишига қўйилган тақиқдир.\nБутун мамлакат бўйлаб 35 дақиқалик сукутга нима дейсиз?\nИмтиҳоннинг ингилиз тилидаги “эшитиб тушуниш” босқичида барчадан сукут сақлаш қатъий талаб қилинади. Бу пайт давомида бутун мамлакат сув қyйгандек жим-жит бўлади.\nҲар йили имтиҳон учун саволлар ва машқларни тайёрлайдиганлар ташқи дунёдан ажратиб турилади. Имтиҳон топшириқлари тузилган биноларнинг жойлашган жойи сир сақланади. Барча техник ходимлар ҳам имтиҳон тузувчилар билан биргаликда “қамалган” ҳолатда сақланадилар. Улар шу бинода овқатланадилар, ухлайдилар. Ахборот ташқарига чиқишини олдини олиш мақсадида имтиҳон материалларини тайёрлаш марказларида барча алоқа каналлари ўчириб қўйилади. Ҳатто, тозаловчи хоним ҳам бинони тарк эта олмайди. Ҳаттоки, ходим касаллик натижасида ўлим ёқасида қолса ҳам, унинг бир ўзини ташқарига чиқармайдилар, бундай вазиятда махсус агент шифохонага олиб бориб келади.\nМабодо йўлда бирор ўқувчи адашиб қолса, имтиҳонга кириш варақаси (ўқувчининг шахсини тасдиқловчи ҳужжат)ни йўқотиб қўйса ёки уйида қолдирган бўлса, имтиҳондан аввал “имтиҳон полицияси” алоҳида ходим ва машина ажратади. Патруль ўқувчини уйидан ҳужжатни олиб келиб беради ёки адашиб қолган ўқувчини имтиҳон топшириш марказига элтиб қўяди.\nҲар йили телевидения орқали, имтиҳон топшириш маркази томон полиция машинасидан тушиб югураётган ўқувчилар намойиш этилади. Қоида барча учун баробар – у эшик ёпилгунга қадар улгуриши керак, ҳукумат ҳам бунинг учун барча ёрдамни кўрсатади.\nМамлакатда абитуриентлар учун яратилган бундай қулайликлар имтиҳонларнинг сифатли ўтишини таьминлашга катта ҳисса қўшади.\nБизнинг мамлакатимизда ҳам ҳозирда имтиҳонларга тайёргарликлар бошлаб юборилди. Ҳар йили Олий ўқув юртларига кириш имтиҳонлари биринчи август куни бўлиб ўтган бўлса, 2018 йилдан бу анъанага бироз ўзгартиришлар киритилди. Эндиликда барча университет ва институтлар имтиҳонлари бир кунда эмас, 15 кун давомида бўлиб ўтади. Қайси университетда имтиҳон қачон бўлиши бир неча кун олдин эълон қилинади. Бу абитуриентларга бир қанча қулайликларни яратади. Авваллари имтиҳон куни узундан-узун тирбантликлар пайдо бўларди, Олий ўқув юрти биносига яқин бўлган кўчаларда автомобильлар қатнови тўхтатиларди. Бунинг натижасида имтиҳон бошланишига қарамасдан талабалар аудиторияларга тўлиқ жойлаштириб бўлинмасди. Бир кунда икки-учта университетда тест бўлиши бундай ноқулайликларнинг олдини олади. Бундан ташқари, имтиҳон жараёнини тўлиқ назорат қилиш, ҳар хил “ўйинларнинг” олдини олишга ёрдам беради. Яна бир яхши янгилик ота-оналар фарзандларини бутун имтиҳон давомида кузатиб ўтириши мумкин. Аудиторияга ўрнатилган камералар бундай имкониятни яратади. Улар online режимда ишлайди. Исталган киши компьютер ёки қўл телефони орқали тест жараёнини бемалол кузата олади. Бу имтиҳонларнинг 100% ҳаққоний ўтишини таъминлаб беради.\nКимга талабалик насиб этди-ю, кимнинг омади келмагани тест натижаларига боғлиқ. Жавоблар эълон қилинишини кутиш энг ҳаяжонли онлардир. Лекин бунинг узоқ муддатга чўзилиши дилни ғаш қиларди. Ҳатто, сўнгги йилларда тест натижаларини маълум қилиш муддати 20 кунга чўзилганди. Қарангки, бу йил имтиҳон жавобларини эртаси куниёқ билишингиз мумкин.\nТест синовларидаги бундай кичик ўзгаришлар ватанимиз келажаги ривожи учун катта қадамдир. Энди талаба номига муносибларгина сазовор бўлишига умид қиламиз.


22 Декабрь 13:45\n«Айни пайтда мамлакатимизда умумий қиймати 11 миллиард долларлик полипропилен, полиетилен ва бутадиен ишлаб чиқариш бўйича йирик лойиҳалар амалга оширилмоқда. Бу лойиҳалар саноат ривожида муҳим аҳамиятга эга. Шунинг учун уларни сифатли амалга ошириш, режалаштирилган қувват ва сотиш бозорлари билан таъминлаш керак. Ҳозирги вақтда мамлакатда энергия асосан кўмирдан ишлаб чиқарилади. Шу билан бирга, замонавий углерод нейтраллигига эришиш учун олдимизда «яшил» энергетикани ривожлантириш вазифаси турибди», - деди Асқар Мамин.\nУнинг сўзларига кўра, энергетика соҳасидаги қонунчиликдаги ўзгаришларни қайта кўриб чиқиш зарур.\n«Бугунги кунда қайта тикланадиган энергия манбаларини ишлаб чиқарувчи 134 та обект мавжуд. Унинг умумий йиллик ишлаб чиқариш ҳажми 3,3% ни ташкил қилади. 2030 йилда унинг улушини 15 фоизга ошириш керак. Ушбу жараённи фаоллаштириш учун алоҳида ишлаб чиқариш эҳтиёжлари учун қайта тикланадиган энергия объектларини қуриш билан боғлиқ қонунчиликка ўзгартиришлар ишлаб чиқиш зарур. Қозоғистон электр энергетика тизимининг барқарорлигини таъминлаш учун ёқилғи-энергетика комплексини модернизация қилишни жадаллаштириш ва янги қувватларни қуриш зарур», — деди Бош вазир.


ҲАРБИЙЛАР ДАРС ЎТДИ\n4 сентябрдан, ҳали байрам руҳи қалбларимизни тарк этмай туриб яна бир ёруғ воқеа – янги ўқув йили бошланди. Бу йил биринчи қўнғироқ тантаналари бошқачароқ, янгича, янада ёрқинроқ ва ёдда қоларли кечди. Мамлакатимизнинг барча умумтаълим мактабларида биринчи қўнғироқ тантаналари Ватан ҳимоячилари иштирокида ўтди.\nШу куни пойтахтдаги 221-умумтаълим мактабида янграган ҳарбий оркестр садолари қалбларда сурур ва қувончни зиёда қилди. Қуролли Кучлар академияси курсантлари биринчи қўнғироқ тантаналарининг асосий қаҳрамонларига айланди. Курсантнинг забардаст елкасига суянган жажжи ўқувчи чалган биринчи қўнғироқ садолари юракларда акс-садо берди.\nВатан ҳимоячиларининг энг олдинги сафларида хизмат қилаётган фидойи сержант ва офицерлари ўқувчиларга Мустақиллик дарсини ўтдилар.\nПодполковник Сардорбек АБДУСАМАТОВ


Эрнест Ҳемингуэйнинг кўпчиликка номаълум ҳикояси чоп этилади - Халқ сўзи\nЭрнест Ҳемингуэйнинг кўпчиликка номаълум ҳикояси чоп этилади\n16:44 02 Август 2018 Дунё\nАмериканинг Strand Magazine журнали Эрнест Ҳемингуэйнинг илгари фақат тадқиқотчиларгагина маълум бўлган “Боғ тарафдаги уй” номли ҳикояси эълон қилиниши ҳақида хабар берди. Мазкур ижод маҳсули 1956 йилда ёзилган. Унинг воқеалари Иккинчи жаҳон уруши пайтида Парижда бўлиб ўтади.\nУшбу ҳикояда Хемингуэйни севиб мутолаа қиладиганлар учун барча нарса бор.\nМашҳур ёзувчи 1956 йил август ойида ўз ноширига бешта ҳикояни ёзиб тугатгани ҳақида ёзади. “Боғ тарафдаги уй” ана шу новеллалардан биридир. Шу пайтгача улардан фақат биттаси(“Кесишган йўллар”) чоп этилган эди.


Спорт 12:30 / 14.02.2018 22150\n«Реал» - ғолиблик руҳиятига эга жамоадир. Ички чемпионатдаги муаммоларга қарамай, жамоа Чемпионлар Лигасида зафар қучиш учун асосий даъвогарлардан бири бўлиб қолмоқда. Аммо қаторасига учинчи марта мусобақада ғолиб чиқиш осон бўлмайди.\nЖамоалар ўзаро 6 марта тўқнаш келган, ҳар иккаласида иккитадан ғалаба бор. Агар фақат плей-оффни назарда тутсак, «ПСЖ» икки ўйин натижасига кўра, ҳар доим ғалаба қозонган.\n«Бу ўйин ўз кучимизни намойиш қилиш учун ажойиб имконият. Нималарга қодир эканимизни кўрсатишимиз шарт.\n«Реал» энг кучли таркибини туширишига ишонаман. Ўз навбатида, биз ҳам. Бу ўйин ҳар иккала жамоа учун ҳам муҳим аҳамиятга эга. Мен кучлиларга қарши ўйнаш ва уларни енгиш учун бу ерда ишлаяпман. Бундай курашлардан завқ оламан» - деди Эмери.\n«Реал» бош мураббийи Зинедин Зидан ҳар иккала жамоанинг имконияти тенг, деб ҳисобламоқда.\nИмкониятлар тенг. Биз мана шундай баҳсларда иштирок этиш учун ишлаяпмиз ва яшаяпмиз. Мухлислар биздан чиройли ўйин кутмоқда», - деди Зидан.\n22:39 / 18.07.2018 169507


Gurung | Nigoh.uz | Page 3\non: 12.12.2020 In: Gurung\nАдабиёт фанидан тез-тез шеър ёдлаш вазифаси берилади. Хўш, шеърларни осон ёдлайсизми? Шеърни эслаб қолиш ва ифодали қилиб айтиб бериш ҳамма учун ҳам осон эмас. Хотира қуввати ҳар хил. Аммо,...\tBatafsil\nЎқитувчининг ойлиги қачон 1000 доллар бўлади?\non: 24.11.2020 In: Foto/Video, Gurung\nЎқитувчи касби улуғ, мураккаб касблардан бири. Унинг машаққати сабаб, кўпчилик бу касбни танлашга чўчийди. Аммо кейинги вақтда бу касб эгаларининг мавқеи бироз пасайгандек бўлди. Уларга иқти...\tBatafsil\nИжод ҳақида гурунглар Константин ПАУСТОВСКИЙ (1892–1968) “Тилла атиргул” китобидан Ҳар бир дақиқа, ҳар бир тасодифий сўз ёки нигоҳ, ҳар бир теран ёки кулгили фикр, инсон юрагининг сези...\tBatafsil\non: 19.10.2020 In: Gurung, Saralangan\nҲуқуқ дарси Ижтимоий тармоқларда ўқитувчиларни жойларда ўзининг педагогик фаолиятдан ташқари бўлган ишларга жалб қилиш ҳолатлари ҳақида маълумотлар кузатилмоқда. Халқ таълими вазирлиги мазку...\tBatafsil\nИкром Аввалбоев 1986 йил 28 мартда Жиззах вилояти Бахмал туманида туғилган. У 2011 йил Ўзбекистон Давлат жаҳон тиллари университетини тамомлаган. Ўзбекистон Миллий ахборот агентлиги –...\tBatafsil\nБолалар коррупцияга қарши қандай тарбияланади?\non: 20.06.2020 In: Gurung\nЖамиятда коррупцияга қарши курашни шахсий масъулият сифатида қабул қилувчилар озчиликни ташкил қилади. Яъни буни давлат амалга ошириши керак деб ҳисоблайдиганлар кўп. Ҳолбуки, ҳар бир фуқаро...\tBatafsil\nҲар бир юртнинг чинакам қалам аҳли – ижодкорлари ўз тилининг равнақи, истиқболи учун ўзини масъул деб билади. Бу масъулият уларнинг асарларида, амалларида сезилиб туради. Улар ҳамиша бошқала...\tBatafsil


Муқаддас Саъдуллаева жонлантириш бўлимидаги отасининг соғлиғи ҳақида йиғлаб гапириб берди — видео - ShouBiz.uz\nЯнгиликлар 18:52 | 6.4.22\nМуқаддас Саъдуллаева жонлантириш бўлимидаги отасининг соғлиғи ҳақида йиғлаб гапириб берди — видео\nАктриса кузатучиларидан дуо қилиб туришини сўраган\nАктриса Муқаддас Саъдуллаева Instagram саҳифасида жонлантириш бўлимидаги отасининг соғлиғи ҳақида йиғлаб гапириб берди.\nУнинг сўзларига кўра, отаси Лутфулла Саъдуллаевнинг аҳволи яна ҳам оғирлашган. Актриса бугун ўзининг ҳам аҳволи яхши бўлмагани сабабли рўза тута олмаган. Муқаддас Саъдуллаева отасининг ҳолидан хабар олиш учун кетишини айтди.\n«Илтимос, дуоларни тўхтатманг. Отамнинг ҳолати яна ҳам оғирлашибди. Фақатгина Аллоҳдан умид қиляпмиз. Рамазон ойи бошлангандан бери рўза тутаётгандим. Лекин бугун ҳолатим унча яхши эмас. Шунинг учун рўза тута олмадим. Аллоҳ ўзи кечирсин. Охирида қўшиб тутиб бераман. Ҳозир яна олдига кўргани кетяпмиз», — дейди Муқаддас Саъдуллаева.\nЛутфулла Саъдуллаев 4 апрель куни жонлантириш бўлимига тушиб қолганди. Бу ҳақда қизи актриса Муқаддас Саъдуллаева ўз Instagram саҳифасида маълум қилди. Унинг сўзларига кўра, кеча аҳволи яхши бўлган. Бироқ 4 апрель, душанба куни жонлантириш бўлимига ётқизилган. Актриса барчадан унинг ҳақига дуо қилишни сўраган.\nМуқаддас Саъдуллаева 6 апрель куни отасининг жонлантириш бўлимидаги ҳолатидан видеони эълон қилганди.\nМуқаддас Саъдуллаева видеони ўз саҳифасига жойлаган. Шунингдек, барчадан отаси ҳақига дуо қилишни илтимос қилган, дуо қилаётганларга эса миннатдорлик билдирган.


Дам олиш кунлари юртимизда қандай об-ҳаво кутилмоқда? » Ўзбекистон янгиликлари – Zamin.uz\n, 04 2020, 22:48\n06 дек, 21:43 1 751 Ўзбекистон\nДекабрнинг биринчи беш кунлигида республика ҳудудида қишга хос бўлмаган - қишнинг бошланиши меъёрларидан 10-12 даражага юқори бўлган қуёшли об-ҳаво кузатилди. Кечаси ҳарорат 5-10 даража, кундузи 16-21 даража илиқ, жанубда 23-24 даража иссиққача кўтарилди.\n«Ўзгидромет»нинг ёзишича, ўтган кечада об-ҳаво ўзгариб, кўп жойларда ёмғир ёғди. Тоғли ҳудудларда ёғингарчилик қайд этилди, Тошкент вилоятининг айрим жойларига кучли ёмғир ёғди.\nБугун мамлакатга Каспий денгизи томонидан кирган антициклон сабабли ҳаво булутли ва салқиндир. Кун охирига келиб, кечаси ва эртага эрталаб фақат Фарғона водийси вилоятларида ёмғир ёғади, тоғли ҳудудларда ёғингарчилик бўлади. Ҳарорат фони меъёрга яқинлашиб, 7-12 даража илиқдан кўтарилмайди.\nДам олиш кунларида бутун республика ҳудуди нисбатан салқин ва қуруқ ҳаво оқими таъсирида бўлиб ҳаво очиқ бўлади. Эртага кечаси кечаси 2-7 даража илиқ, кундузи 9-14 даража илиқ, якшанба кечаси ҳарорат 0-5 даража илиқдан ошмайди, айрим жойларда 2 даражагача совуқ бўлади, кундузи эса 14-17 даражагача илийди. Бундай ҳарорат меъёрдан 3-5 даражага юқори.\nЭртага Ўзбекистонда ҳаво ҳарорати 32 даража иссиққача кўтарилади 02 мая, 13:58\nЎзбекистонда дам олиш кунлари қандай об-ҳаво кутиляпти? 26 апр, 14:04\nЎзбекистонда дам олиш кунлари қандай об-ҳаво кутиляпти? 12 апр, 11:00\nКелгуси ҳафтада Ўзбекистонда ёғингарчиликлар кузатилади 28 янв, 00:15\n27 ноябрь куни юртимизда кутилаётган об-ҳаво маълумоти 26 ноя, 15:43


Душанбелик имомлардан тўрт нафари имтиҳондан ўта олмади\nДушанбе шаҳрида имом хатибларнинг билим савиясини имтиҳон қилиш тадбири тугади. Аттестациядан ўтказилган имом хатиблардан 70 фоизи яхши баҳо ололмади, 4 имом эса вазифасидан четлатилди.\nТожикистон дин уламолари кенгашининг фатво бўлими бошлиғи, мазкур аттестацияга раислик қилган Худойберди Эгамбердиевнинг айтишича, Душанбе шаҳри ҳокимлиги буйруғи билан ўтказилган имтиҳон фақат ислом динига оид саволлардан иборат бўлган. Шунингдек, шаҳар ҳокимлигидан қатнашган вакиллар имомларнинг “Дин ва диний ташкилот тўғрисида”ги қонунга оид билимлари билан ҳам қизиққан. Имтиҳон давомида мазкур қонундан умуман хабарсиз имомлар борлиги аниқланган.\nХ.Эгамбердиев имтиҳонда билими паст баҳоланган имомлар учун махсус курслар ташкил этилишини маълум қилди.\nИмтиҳондан ўта олмай, вазифасидан айрилган имомлар билан гаплашишнинг имкони бўлмади. Лекин ўз исмини айтмасликни сўраган имомлардан бири бу аттестация одамларни чалғитиш мақсадида ўтказилганини таъкидлади.\n“Сўнгги вақтларда расмийлар мамлакат, хусусан, пойтахт масжидларида тасодифий имомлар ва чаласавод муллалар кўпайиб, болаларга диний таълим бераётгани борасида бонг ура бошлади. Шундай баҳоналар билан расмийлар масжидларни ёпиб, ҳижобли муслима талабалар ҳуқуқларини поймол қила бошлади. Табиийки, бу аҳоли ўртасида норозилик туғдиради. Шунинг учун имомларни аттестация қилиш тадбири ўйлаб чиқилди”, - дейди суҳбатдош.\nДушанбедаги масжидлар имомларини имтиҳон қилиш тадбири икки ҳафта давом этди. Яқин кунларда мамлакатдаги барча имомларни аттестациядан ўтказиш тадбири бошланади.


"Айтишим мумкинки, президент 2024 йилги сайловда ҳам номзодини қўйишни режалаштираётгани ҳақида бир неча бор гапирган... Бўлди, фақат қўшимча қиламан, президент режалаштирган ишни амалга ошириш ниятида", деган Карин Жан-Пьер CNN телеканали эфирида.\nОқ уй вакили New York Times газетаси аввалроқ эълон қилган мақолада ёзилганидек, гўёки 79 ёшли амалдаги президент иккинчи муддатга номзодини кўрсатиши учун унинг ёши муаммо бўлиши ҳақидаги қарашларни инкор этган. Унинг қўшимча қилишича, бу масала Жо Байден маъмурияти диққат марказида эмас, давлат раҳбари эса бор эътиборини АҚШ аҳолиси ва улар ҳаётини яхшилаш учун ишга қаратган.\nАввал оммавий ахборот воситалари Жо Байден Американинг собиқ президенти Барак Обамага 2024 йилги сайловда иккинчи муддатга ўз номзодини илгари суриш нияти борлиги ҳақида айтганини ёзганди. Буни ўтган йили Оқ уй матбуот котиби Жен Псаки ҳам тасдиқлаган. Жо Байденнинг ўзи эса кейинги сайловда унга яна Дональд Трамп рақиб бўлса, буни омад деб ҳисоблашини айтган.


Кечиримлилик - мусулмоннинг муҳим сифатларидан | Azon.uz - Ахборот-таҳлилий портал\n411 03:20 19.05.2020\nДинимиздаги энг улуғ, энг азиз амаллардан бири кечиримли бўлишдир. Кечиримли бўлиш имоннинг шўъбаларидандир. Аллоҳ таъоло ўта кечиримли зотдир. Аллоҳнинг Ғаффор (кечиримли), Ғафур (ўта кечиримли) исмлари ҳам бор. Парвардигори олам кечиримли бўлганда, нега энди бандаси кечиримли бўлмасин экан. Демак, банда ҳам, ўта кечиримли бўлмоги, кечирмас бўлмаслиги лозим ва лобуддир. Агар банда кечиримли бўлмаса, нафақат хато, балки катта гуноҳ амални содир этган ҳисобланади.\nҲозир барчамиз муқаддас Рамазон ойида турибмиз. Яқинда Рамазон ҳайити байрами ҳам кириб келади.\nШундай муқаддас онларда ҳам, орамизда, у ер-бу ерда, ҳамон аразлашганлар борлиги ҳақида эшитиб қоламиз. Энг ёмони, ўша аразлашганлардан бирининг ярашув қўлини чўзганида хам, нариги томоннинг кечирмай келаётганини ҳам эшитиб қоламиз. Бу энди, ўта хунук, жуда қайғули ҳолатдир.\nПарвардигор олам кечиримли зот. Бандаларини ҳам кечиримли бўлишга қатъий буюрган. Пайгамбаримиз Муҳаммад алайҳиссалом ҳам кечиримли бўлганлар. Анас бин Моликдан ривоят қилинган ҳадисда шундай дейилган: "Мусулмон одам ўз диндош биродаридан уч кундан ортиқ аразлашмасин".\n«Кечиримли бўлишда иккиланманг, ўзингиздан бошқа ҳаммани кечиринг, лекин ўзингизнинг нафсингизни асло кечирманг. Зеро, у асл душманингиздир!»\nШундай экан, азизлар, ўзи шундоқ ҳам гуноҳимиз кўп, яна гуноҳимизни кўпайтирмайлик-да, кечиримли бўлайлик. Акс ҳолда, рамазон рўзаси, кўплаб хайрли амалларимиз, масжид, маҳалла, кўнгилларни обод қилиш йўлидаги хизматларимиз савобларидан маҳрум бўлиб қолишимиз хавфи бор.\nАллоҳ таоло Рамазон ойини, Рамазон ҳайитини барчамизга муборак айласин. Барчамизни ғазабдан, ғурбатдан, ғийбатдан, ғафлатдан, ғараздан сақласин. Имонимизни, ихлосимизни, илмимизни, амалимизни, аҳиллигимизни, тотувлигимизни зиёда айласин. Ўтганларимизни ғариқу раҳмат, шойистайи жаннат айлаб, ҳаёт бўлганларимизни эса, Ўз паноҳида, ҳифзи ҳимоясида асрасин.\nкечириш мусулмонлар сифат Махсус Мақолалар\n525 10:30 23.05.2020\nРасулуллоҳ Ваҳшийни кечирганларми?\n1428 07:20 12.02.2020\nКечиримли бўлишга динимиздаги чақириқлар\n800 22:40 31.01.2020\n765 20:00 20.11.2019\n1022 07:03 07.10.2019


Президент маърузасини ўқиб…\nДавлатимиз раҳбари Шавкат Мирзиёевнинг Ўзбекистон Республикаси Конституцияси қабул қилинганлигининг 27 йиллигига бағишланган байрам тантанасидаги маърузасини қайта-қайта ўқиб чиқдим. Унда илгари сурилган ғоялар, Ўзбекистонни эртанги куни ва ривожланиш йўлига қаратилган вазифалар, бугун амалга оширилаётган ислоҳотлар ҳар биримизни фаолликка, фуқаролик масъулиятини чуқур ҳис этишга чақиради. Айниқса, қонун устуворлиги масаласига эътибор қаратилиб, тинчлик ва тараққиётнинг асосий гарови жамиятда Конституция ва қонун устуворлиги таъминланиши билан боғлиқлиги алоҳида таъкидландики, бу фуқароларни ўз ҳуқуқларини билиши билан бир вақтда, масъулиятини ҳам оширади.\nҚонун устуворлигига эришишда жамоатчилик назоратидан самарали восита йўқ. Жамоатчилик назоратини кўпчилигимиз давлат идоралари фаолияти устидан назорат деб тушунамиз. Афсуски, бу билан чекланиш нотўғри. У жамиятнинг ўзини ўзи бошқариш усули, бошқача айтганда, фуқаролик жамиятини тараққий топтиришнинг муҳим омилларидан биридир.\nТўғри, кейинги вақтда фуқароларнинг ҳуқуқий маданияти сезиларли даражада ошди, қонунларга бўлган муносабати ўзгарди. Ҳатто, раҳбарларнинг фаолиятини ҳам баҳолаб, ўз фикрини билдирмоқдалар. Бироқ Юртбошимиз эътироф этганларидек, айрим фуқароларимиз бошқарув идораларидан масъулият талаб қилишни яхши билади-ю, лекин ўзининг жамият олдидаги, қонун олдидаги масъулияти ва мажбуриятини унутиб қўяди. Шу сабаб ҳар бир фуқаро қонунларимизни яхши билиши, ўрганиб бориши зарур. Ўз ҳуқуқини билган одам қонунбузилишнинг ҳам олдини олади.\nМаърузада биз қанчалик мукаммал қонунлар яратмайлик, қандай ислоҳотлар ўтказмайлик, агар фуқароларимизнинг ҳуқуқий билими, онги ва маданияти етарли бўлмаса, кутилган натижаларга эришиш мушкул бўлади, дея кўрсатиб ўтилди. Айни шу мақсадда фуқаролар орасида ҳуқуқий тарғиботни кучайтириш олдимизда турган долзарб вазифалардан биридир. Ҳар қандай қонунчилигимизга киритилган ўзгартиш ўз вақтида жамоатчиликка етказилиши, келажагимиз эгаларига мактаб ёшидан Конституция ва қонунларни ўргатиб бориш ўз самарасини беради.\nШу ўринда яна бир масала: фуқароларнинг Конституциямиз ва қонунларимиз ижросига бўлган ишончи – уларнинг эртанги кунга бўлган ишончидир. Давлат бошқаруви органлари, назорат қилувчи ва ҳуқуқни муҳофаза этувчи тузилмалар фаолиятида қонунчилик меъёрларининг бузилишига, уларнинг нотўғри ва эркин талқин этилишига қарши кескин кураш олиб бориш лозим. Энг асосийси, ҳуқуқни муҳофаза қилувчи органлар фаолиятининг қонуний асосларини янада мустаҳкамлаш, хусусан, ички ишлар, назорат қилувчи ва ҳуқуқни муҳофаза этувчи идоралар фаолиятида қонунчиликка амал қилиниши, инсон ҳуқуқ ва эркинликларининг ҳимоя қилиниши устидан кучли жамоатчилик назоратини янада кучайтириш мақсадга мувофиқдир.\nКейинги вақтда адолатли жамият, адолатли бошқарув сўзларига алоҳида эътибор қаратилиб, бу сўзларнинг инъикосини ҳақиқий ҳаётга тарғиб этиш ғояси илгари сурилмоқда. Адолатли жамият қачон барпо бўлади? Қачонки, инсонларнинг барча ҳуқуқ ва мажбуриятлари амалий ҳаётда тўлиқ акс этганида. Коррупциясиз ҳаёт, барқарор иқтисодиёт таъминланиб, адолат байроғи баланд кўтарилганида жамиятда шаффофлик, очиқлик ва мутаносиблик ҳукм суради. Бунга эришиш йўлида барчамиз бир куч бўлиб курашмоғмиз керак.\nДавлатимиз раҳбари айтганларидек, мамлакатимизда демократик ҳуқуқий давлат ва эркин фуқаролик жамиятини барпо этиш учун биз ҳаётимизнинг барча жабҳаларида конституциявий назоратни кучайтиришимиз зарур. Бу эса пировард натижада инсон ҳуқуқ ва эркинликларини, унинг шаъни, қадр-қиммати, мол-мулкининг дахлсизлигини сақлаш, фуқароларнинг меҳнат қилиш, таълим олиш, тиббий хизматдан фойдаланиш каби энг асосий ҳуқуқларини тўла таъминлаш имконини беради.\nАкбаржон НАЗАРОВ, Андижон.\nPrevious «Мустанг» дўконидаги ўғирлик\nNext Ёниқ чироқлар


Азизлар, ўтган эшиттиришизда буюк шоир, адиб, олим, мусиқашунос, адабиётшунос, муаррих, файласуф ва мутасаввиф Мавлоно Жомийнинг ҳаёти ва ижоди борасида ҳикоя этишни бошлаган эдик.\nАбдураҳмон Жомий Нишопур яқинидаги Жом шаҳрида дунёга келган бўлсада, у асосий умрини Ҳиротда ўтказди ва шу ерда машҳур шоир ва мутафаккир бўлиб етишди. Болалик чоғидаёқ Жомий зеҳнининг ўткирлиги билан ажралиб турган. Бошланғич маълумотни у отасидан олган. Оиланинг Ҳиротга кўчиши, отасининг бу ерда шайх ул-ислом мансабига тайинланиши Жомий ҳаётида муҳим аҳамиятга эга бўлди.\nЖомий кундалик ҳаётда оддий, дарвишона яшаса ҳам, бироқ шоҳ ва унга алоқадор кишиларнинг, ҳатто уни асарлари орқали таниган бошқа мамлакат подшоҳларининг унга муруввати катта эди. Шунинг учун у ўзига тушган даромадлар ҳисобига бир қанча бинойи хайриялар, шу жумладан Ҳиротда икки мадраса ва хонақоҳ, туғилган шаҳри — Жомда бир масжид қуриш имконига эга бўлган.\nЖомий бир неча маротаба ҳаж қилган, ҳаж сафари давомида Нишопур, Бастом, Домғон, Қазвин, Ҳамадон, Карбало, Бағдод, Дамашқ, Ҳалаб, Табриз каби шаҳарларни кўрган, бу шаҳарларда юксак иззат-ҳурматга сазовор бўлган. Унинг шахсий мактубларидан маълум бўлишича, у яқин дўсти Хожа Аҳрор таклифи билан Тошкентда ҳам бўлган ва улуғ мазорларни зиёрат қилган.\nҲозир эса Мавлоно Жомий ва Ғарб олами мавзусида таҳлилчи Нурхон Ҳакимованинг суҳбатини эътиборингизга ҳавола этамиз.\nГоҳ дилимда, гоҳ кўзимда тут макон,\nИккиси ҳам сенга жо, эй жонажон.\nҚоматинг тубий кабидир жилвагар,\nБу менинг бахтим эрур, эй ёри жон.\nКўзларимга сурма келтирди сабо,\nБу оёғинг гардидандир бир нишон.\nМен демасманким қулинг деб бил мени.\nПод(и)шоҳга қулнинг аҳволи аён.\nДилдан олмоқ истадим ишқинг ўқин,\nЧиқмагай лекин бу дилдан ҳеч қачон.\nИкки зулфингни намоён айладинг.\nОч юзинг, кўрсат жамолингни бу он.\nДаргоҳингдан маҳрум этмоқдан кўра,\nЯхшиси Жомийни ўлдир шул замон.\nАбдураҳмон Жомий 1492 йили шамоллаш натижасида хасталаниб, 78 ёшида ҳаёт билан видолашган. Унинг дафн маросимини Навоий бошқариб, подшоҳ Ҳусайн Бойқаро эса мамлакатда бир йил мотам эълон қилди. Унга атаб кўпгина шоирлар, шу жумладан Навоий ҳам, қайғули марсиялар битишди. Навоий марсиясида Жомий вафотининг тарихи "Кашфи асрори илоҳ" ("Илоҳий сирлар кашфи") деган сўзлардан (ҳижрий 898, мелодий 1492 йил) чиқарилган эди.\nАбдураҳмон Жомий ғоят сермаҳсул ижодкор бўлиб, ундан бизга адабиётнинг турли жанрларига, фан ва санъатнинт ранг-баранг соҳаларига оид бой мерос қолган. Жомий асарлари ўз давридаёқ Хуросон ва Мовароуннаҳр доирасидагина эмас, бошқа мамлакатларга ҳам кенг тарқалган эди. Баъзан қўшни мамлакат подшоҳлари, масалан, Султон Яъқуб унинг асарларини сўраб махсус элчилар юборган.


ХУМШнинг фойдаланиш харажатлари ҳисобини юритиш ва тўлаш автоматлаштирилади | NORMA.UZ\nҚҲТБТ порталида республикамиздаги барча кўп квартирали уйларни фойдаланиш харажатлари учун тўловлар ҳисобини юритишнинг интеграциялаштирилган тизими – www.oboduy.uz кўп квартирали уйда яшовчининг электрон картасига улаш режалаштирилган лойиҳа муҳокама қилинмоқда.\nwww.oboduy.uz сайти – уй-жой мулкдорларига қуйидаги имкониятларни тақдим этади:\nХУМШ хизматлари учун онлайн режимда ҳақ тўлаш;\nтўлов ставкалари, жорий баланс ва счёт тўлдирилганлиги ҳақида ахборот олиш;\nХУМШ тўғрисида ахборот олиш;\nуй бўйича ахборот олиш;\nбажарилган ишлар ҳақида ХУМШдан янгиликлар олиш;\nХУМШга мурожаат қилиш.\nПойтахтнинг Мирзо Улуғбек туманида пилот тариқасида жорий этилиб, муваффақиятли амалга оширилди дея топилди.\nТажриба бутун республикада татбиқ этилганда хусусий оператор – Ҳисобга олиш тизими доирасида хизматларни жорий этувчи, хизмат кўрсатувчи ва тақдим этувчи инвесторни танлов асосида белгилаш режалаштирилмоқда. Тизим операторига иш бошлаган пайтида «Ўзсаноатқурилишбанк» АТБ томонидан кўмак берилади – қонун ҳужжатларида белгиланган тартибда 3 йил муддатга кредит ажратилади.\nМажбурий бадаллар ҳар гал тўланганда қуйидагилар тўланишини белгилаш режалаштирилмоқда:\nфойдаланиш харажатлари учун тўловлар ҳисобини юритиш тизими операторига – тўловнинг 2%и миқдорида воситачилик ҳақи;\nтижорат банкларининг тўлов тизимларига – тўловнинг 0,1%и миқдорида воситачилик ҳақи.\nФоизлар тўлов амалга оширилаётган пайтда ушлаб қолинади.


Муғтариб (эммигрант)лар ҳаётидан (3) – Islom Nuri\nМуғтариб (эммигрант)лар ҳаётидан (3)\nАзиз биродарим! Сиз неча йилдан бери бу ерда, ғурбат ва мусофирлик юртида, кофирлар ичида яшаб келасиз?!\nБаъзи муҳожирлар ғурбат диёрига ўнлаб йиллар муқаддам келишган, баъзилари йигирма йиллар олдин келганлар, ҳатто қирқ йиллар олдин келганлари ҳам бор десам муболаға қилмаган бўламан. Шунча вақт мобайнида улар орасида яшаб келадилар, иш ва хизматда, бозорларда, кўчаларда, емакхоналарда улар билан аралашиб юрадилар..\nЛекин, битта саволим бор, унга очиқ жавоб беришингизни истайман:\nШунча узоқ муддат давомида неча нафар киши сизнинг қўлингизда Исломни қабул қилди?\nЁки сиз қанча одам билан Ислом ҳақида мунозара қилдингиз ва унинг дилидаги Ислом тўғрисидаги нотўғри шубҳа-гумонларни аритиб ташладингиз?\nИсломга даъват қилувчи нечта китоб ё кассета тарқатдингиз?\nДинига лоқайд нечта мусулмонга насиҳат қилдингиз?\nБунинг муқобилида бошқа бир саволим ҳам бор:\nҚанча мол-дунё жамғардингиз? Нечта квартира сотиб олдингиз?\nҚанча гуноҳи кабирага қўл урдингиз деб сўрашдан Аллоҳдан паноҳ сўрайман..\nАзиз биродар! Вайроналик келтирувчи залолат йўлидагилар Европада ва бошқа жойларда ўз йўлларига тарғиб-ташвиқ қилишда мусулмонлардан анча ўзиб кетганлар. Мана, «Иегова шоҳидлари» фаолиятига ёки бўлмасам, шийъалар ҳаракатига ё шунга ўхшаган бошқа йўллардагиларнинг фаолиятига қаранг. Ҳолбуки, сиз ҳақ устида, улар эса ботилдалар.. «(Одамларни) Аллоҳ(нинг дини)га даъват қилган ва ўзи ҳам яхши амал қилиб, «Шак-шубҳасиз мен мусулмонлардандирман», деган кишидан ҳам чиройлироқ сўзлагувчи ким бор?» (Фуссилат: 33).\nҚаерда бўлманг, ҳидоят машъали бўлинг, ўзингиз билан даъватга доир китоблар ва кассеталар олинг. Бу сиздан ҳеч қанча маблағ талаб қилмайди, Аллоҳ бунинг эвазига сизга кўп яхшиликлар ато этади.\nБир мусулмон биродар катта ширкатда ишларди. Доим даъват қилиш ҳақида ўйлаб юрар, бироқ хижолат бўлиб, бунга ботинмас экан. Бир куни ширкатнинг каттароқ амалдаги хизматчиларидан бири нафақага кузатилиб, дўстлари шу муносабат билан хайрлашув тадбири ташкиллаштирибдилар, ҳар ким уни кузатишга бирон ҳадя ҳозирлабди.\nБиродар айтади: Мен унга нима ҳадя қилсам экан деб ўйланиб қолдим. Сўнг бу ходим қадимий идишларни йиғишни яхши кўриши эсимга тушиб, унга чиройли бир туҳфа сотиб олдим ва унинг ичига Ислом ҳақидаги кичик бир китобни жойладим, унга ўз манзилим ва телефон рақамимни ёзиб қўйдим. Совғани чиройли қилиб ўраб, унга ҳадя қилдим..\nОрадан бир қанча вақт ўтди…\nИкки ойлар чамаси вақт ўтгач, тўсатдан нафақага чиқиб кетган ходим қўнғироқ қилиб, ўзининг Исломни қабул қилганини билдирди. Айтишича, ҳалиги китобни ўқиб чиқибди… Сўнгра Ислом ҳақида кўпроқ маълумотлар олишга қизиқиб, сўраб-суриштирибди, охир-оқибат қалбига ҳидоят кириб, Исломни қабул қилибди. Бунга ўша мен қимтинибгина идиш ичига жойлаб қўйган ўша китобча сабаб бўлибди!!\nҚизиғи, нафақага чиққан ўша танишим нега шунча йилдан бери ҳидоятни ундан яшириб юрганимни айтиб, мени маломат ҳам қила бошлади!!\nАзиз муҳожир биродар!\nҲиндистонга, Покистонга, Хитойга, Африканинг кўпгина мамлакатларига ва рисолат бешигидан узоқдаги яна бошқа бир қатор юртларга Ислом қай тариқа кириб келганини биласизми??\nИслом бу юртларга даъватчилар орқали кириб келмаган.. Жиҳод орқали кирмаган.. Ёзишмалар орқали кирмаган.. Йўқ.. Ислом бу юртларга на олим, на мужоҳид бўлган оддий мусулмонлар воситасида, ўша юртларга тижорат мақсадида борган тожирлар орқали кириб борган. Улар у ўлкаларга матолар олди-сотди қилиш мақсадида боришган, мол-дунё топиш қасдида боришган эди.. Бироқ, натижада Аллоҳ таоло уларга дунёни ҳам, охиратни ҳам жамлаб берди. У диёр аҳллари мусулмонлардан таъсирландилар.. Уларнинг намоз ўқишларини, чиройли ахлоқларини кўрдилар.. Улардан Ислом ҳақида сўрадилар, улар Исломни тушунтирдилар ва унга даъват қилдилар. Саноқсиз одамлар шу савдогарлар воситасида Исломни қабул қилганлар.\nҲиндистонда юз миллиондан ортиқ мусулмон бор.. Ким уларнинг ҳидоятига сабабчи бўлди?!\nХитойда юз миллиондан ортиқ мусулмон бор.. Ким уларнинг ҳидоятига сабабчи бўлди?!\nАфрика мамлакатларида юз миллионлар мусулмон бор.. Ким уларнинг ҳидоятига сабабчи бўлди?!\nБу ўлкаларга дунё талабида кириб борган, натижада эса Аллоҳ таоло уларга дунё ва охират яхшилигини жамлаб берган ўша тожирлар сабабчи бўлганлар!\nСизнинг ҳолатингиз ҳам ўша тожирлар ҳолатидан кўп ҳам фарқ қилмайди. Улар ҳам у диёрларга дунё талабида келгандилар, сиз ҳам бу ўлкага дунёвий роҳат, яхши ҳаёт, жон ва бола-чақа тинчлигини кўзлаб келгансиз. Нега энди сиз ҳам худди уларга ўхшаб ҳам дунёни, ҳам охиратни қўлга киритиб олмайсиз?!!\nШояд Аллоҳ таоло бу диёр аҳлининг ҳидояти сизнинг қўлингизда ва сиз каби бошқа муҳожир биродарлар қўлида бўлишини ёзган бўлса!..\nШояд Аллоҳ таоло бу диёр аҳлининг ҳидоятига сабаб бўлиб қолишингиз учун бошларингизга ҳар турли кўргуликларни солиб, сизларни бу ўлкаларга чиқаргандир!! Шундай экан, нега энди Парвардигорингизга даъват қилувчилардан бўлмайсиз?! «Айтинг: Менинг йўлим шудир. Мен Аллоҳга даъват қиламан. Мен ва менга эргашган кишилар аниқ ҳужжатга — ишончга эгамиз. (Ҳар қандай шерикдан) Аллоҳни поклайман. (Зеро) мен мушриклардан эмасман» (Юсуф: 108).\nДаъват фақат кофирларгагина бўлмайди, динига бепарво бўлган мусулмонларни ҳам даъват қилиш зарур! Улар гарчи маъсиятларга ботиб ва гуноҳи кабираларга қўл уриб юришган бўлса ҳам, барибир вужудларида иймон, динга муҳаббат ва унга қайтиш рағбати сақланиб қолган.\nДаъватчи биродарлардан бири айтади:\nЕвропа давлатларидан биридаги ислом марказида маъруза қилдим. Маърузадан сўнг ҳузуримга бир йигит келди, ундан гуп этиб тамаки ҳиди келар, вужудида маъсиятлар асорати билиниб турарди. У мен билан жуда илиқ кўришди. Сўнг Чеченистондаги жиҳодга қандай қилиб борса бўлиши ҳақида сўради. Мен унга: «Жиҳодга бормоқчимисан?!», дедим. «Ҳа», деди у ишонч билан. «Жиҳод нималигини биласанми?! Жиҳод ўлимга бориш демак, аҳли аёл ва фарзандлардан ажралиш демак», дедим. «Мукофоти жаннат эмасми ахир?!», деди у. «Шундай», дедим. «Ундай бўлса арзийди», деди.\nЕвропа давлатларидан бирида эдим. Таровиҳ намози ва маърузадан сўнг биродарлардан бири уйига бир пиёла чойга таклиф қилди.\nБиздан ташқари яна ўттиз чоғли муҳожирлар ҳам йиғилган экан..\nБошида улар суҳбатига қулоқ солиб, жим ўтиришни афзал кўрдим.\nГурунг фалон мамлакатнинг босиб олиниши, фалон мамлакатга уруш очилгани, нархларнинг кўтарилиб кетгани, солиқларнинг ошиб кетгани каби мавзуларда кетди.\nКейин ўртада тортишув бошланиб кетди, овозлар кўтарилиб, бақир-чақир бўлиб кетди.\nОхир бориб ҳатто бир-бирларини ҳақоратлашгача етдилар.\nМен оғзим очилиб, ҳали унисига, ҳали бунисига қарардим. Аввал бошда нима бало, БМТ мажлисида ўтирибманми, деб ўйладим.\nАтрофимда ўтирганларга назар солгач, оддий муҳожир биродарлар даврасида ўтирганим эсимга тушди.\nБошида уларни гапдан тўхтатишга бироз хижолат бўлдим. Ўзлари овозларини пастлатишар деб кутдим. Бироқ, ундай бўлмади.\nШовқин-сурон чўзилгандан чўзилгач, ёнимдаги кишига қараб:\n– Шу ҳолда давом этаверадими энди?!, – дедим.\n– Ҳали буниси ҳолва! Бугун гурунг анча тинч ўтаяпти, бу аҳвол тонг отгунча шу зайлда давом этади, – деди у. Сўнг: – Нима дейсиз, уларни тинчлантирайми?, – деди.\n– Тинчлантириш қўлингиздан келадими? Қўлингиздан келса, шундай қилинг, – дедим.\nШундан сўнг у бор овози билан қичқирди:\n– Ҳой жамоат! Шайхдан фойдаланиб қолайлик! Ҳой жамоат, жим бўлинглар!\nУнинг гапидан кейин сал хижолат бўлишиб, бир-бирларини жимликка чақиришди.\nСўнг мен гап бошладим:\n– Сизлардан битта нарсани сўрайман. Ҳаммангиз «Ихлос» сурасини ёд биласиз-а?!\n– «اللَّهُ الصَّمَدُ» («Аллоҳ (барча ҳожатлар билан) кўзланувчидир») нима дегани, биласизларми?\n– Ҳаммангиз «Фалақ» сурасини ёд биласиз-а?!\n– «غَاسِقٍ إِذَا وَقَبَ» («зулматга чўмган кечанинг ёмонлигидан…») нима дегани, айтиб бера оласизларми?\n– Биродарлар! Агар шу йиғинларингизда бир оятнинг тафсирини ё биргина ҳадис ўқисангиз ёки болаларингизнинг тарбияси ҳақида бош қотирсангиз, қизларингизнинг муаммоларига ечим истасангиз, бу гаплардан кўра ўзингиз учун анча фойдали иш қилган бўлардингиз. Сизларнинг бундай гурунгларингиз Пайғамбар соллаллоҳу алайҳи ва салламнинг қуйидаги сўзларига жуда мос тушади: «Қай бир қавм бир йиғинда ўтириб, унда Аллоҳни зикр қилмаса ва пайғамбарларига саловот айтмаса, уларга ҳасрат ва надомат бўлади. Аллоҳ истаса уларни азоблайди, истаса кечиради» (Термизий ривояти, саҳиҳ ҳадис).\nУ зот яна айтганлар: «Қай бир қавм бир мажлисда Аллоҳни зикр қилмай туриб кетса, худди ўлиб сасиб кетган эшакнинг жасади устидан тургандек бўлади ва бу улар учун ҳасрат бўлади» (Абу Довуд ривояти, саҳиҳ).\nКейин айтдим: – Мана, Ибн Касирнинг тафсирлари олдингиздаги стол устида ётибди, нега ундан фойдаланмайсизлар?! Ўзингиз диннинг асосларини яхши билмайсиз, қандай қилиб унга ёрдам берасизлар, қандай қилиб одамларни унга даъват қиласизлар?! Агар ҳозир намознинг ё рўзанинг баъзи аҳкомларидан сўрасам, кўпчилигингиз билмайсиз!.\nКейин ҳақларига дуо қилиб, мажлисни якунладим.\nРамазон ойида Америкада эдим. Оила, болалар тарбияси, динда мустаҳкам туриш воситалари мавзусида араб тилида маъруза қилдим. Маъруза ҳали якунига етмасдан туриб, бир киши ўрнидан туриб: «Нега фалончи ҳоким фалон-фалон ишларни қилади?!», деб сўради.\nМен унга босиқлик билан: «Саволлар маъруза мавзусига тааллуқли бўлса яхши бўларди», дедим.\nБошқа бир киши туриб: «Нега фалон давлат фалон давлатга уруш қилаяпти?!», деди.\nМен узр айтиб, жавоб бермадим. Чунки, жавоб беришнинг фойдаси ҳам йўқ эди ўзи.\nШунда улардан бири қизишиб, мени жавоб беришдан қўрқаяпти деган гумонда деди:\n– Эй шайх! Қўрқоқлик қилманг! Шаҳидларнинг саййиди зўравон ҳоким олдида туриб, ҳақ гапни ошкор айтгани учун ўлдирилган киши бўлади! Ҳақни айтаверинг, султонга етиб борса, нари борса ўлдиради-да!! Ё сиз шаҳидлар саййиди бўлишни истамайсизми?!\n– Унда мана бундай қилсак, нима дейсиз? Сизга йўлкирага пул йиғиб берсак, сиз эса юртингизга қайтиб бориб, президент … олдида ҳақ сўзни айтасиз. У сизни ўлимга ҳукм қилади ва сиз шаҳидлар саййидига айланасиз. Биз эса сиздан кейин, иншооллоҳ…\nГурр этиб кулги кўтарилди. Ҳамма қотиб-қотиб куларди… Кейин эса масжидда шовқин-сурон ва эътирозлар кўтарилди.\nМен баланд овозда хитоб қилдим:\n– Ҳой жамоат! Мен сизларга бугунги ҳаётларингизга тааллуқли бўлган, алам-аччиғини тортиб турганингиз масалада гапирсам, сизлар ўн йиллар гапирилса ҳам бекорга кетадиган гаплар билан вақтни бекорга кетказаяпсизлар.\nСўнг овозимни яна ҳам баландлатиб, дедим:\n– Қай бирингиз қизини зинодан тўсишга қурби етади?!\n– Қай бирингиз хотинини ўйнаш тутишдан ман қила олади?!\n– Қай бирингиз боласини ароқ ичишдан ё фаҳш ишдан тўса олади?!\n– Қай бирингиз фарзандларини намозга ё рўзага ё ҳаромлардан тийилишга ё бошқа жинс вакили билан аралашмасликка мажбурлай олади?!\nҲамма жим бўлиб қолди.\nКейин улардан бири ўрнидан туриб деди: «Бу айтганларингиздан биронтасини қилишга ҳеч биримиз ботинолмаймиз, эй шайх! Қасам ичиб айтаманки, ҳеч кимимиз қилолмаймиз! Агар қизимни ё ўғлимни бирон нарсадан тўсадиган бўлсам, у устимдан полицияга арз қилади.. Ҳатто аёлим ҳам!».\n– Азиз дўстлар! Аллоҳ таоло қиёмат куни ҳеч бирингиздан фалон ҳоким ё фалон давлат ҳақида ё нефтнинг нархи тўғрисида, ундан келаётган фойдалар қаёққа сарф бўлгани ҳақида сўрамайди. Бундай ишлар ҳақидаги гаплар атрофимизни ўраб турган воқеъни билиш бобидан бўлганда ҳам ҳеч қандай фойда келтирмайди. Энди йиғинлару мажлисларни фақат шу мавзудаги гаплар билан ўтказиш бизнинг аҳволимизга ҳеч муносиб келмайди! Бу гаплар фақат жанжал ва хусуматга сабаб бўлади, холос! Бунинг эса ҳеч кераги йўқ. Бу нарсалар ҳақида билмаслик қиёмат куни сизларга зарар келтирмайди.\nЛекин, Аллоҳга қасамки, сизлардан ҳар бирингиз қиёмат куни фарзандлари тўғрисида, уларнинг тарбияси ҳақида саволга тутилади. Аёли ва қизларининг номусини сақлаганми, йўқми эканидан сўралади. Набий соллаллоҳу алайҳи ва саллам айтганлар: «Аллоҳ таоло ҳар бир бошлиқни ўзининг раияти ҳақида, уларни асрадими ё зое қилдими, сўроққа тутади. Ҳатто, киши ўз хонадони аҳли ҳақида сўроққа тутилади» (Термизий ва Ибн Ҳиббон ривоятлари, саҳиҳ).\nШу гапларни айтганимдан кейин ҳаммаси жим бўлиб қолишди.\nСевикли биродарим! Илм олишга, динингиздаги аҳкомларни билишга рағбат қилинг. Бунинг учун фойдали китоблар мутолаа қилиш, фойдали кассеталар тинглаш, толиби илмлар билан суҳбатлашиш, илм мажлисларида иштирок этиш керак бўлади. Кунингизни битта бўлса ҳам янги бир фойдали нарсани ўрганмасдан ўтказиб юборманг. Ўзингизга савол беринг: Қуръонингизни пухталаб олаяпсизми? Бир кунда қанча вақтингиз фойдали китоблар ўқишга сарф бўлаяпти-ю, қанча вақтингиз телевизор қаршисида ўтаяпти? Кейин иккаласини таққослаб кўринг ва ўзингизга: «Бу дин кўп вақтимни уни ўрганиш, ўргатиш ва даъват қилишга бахш этишимга лойиқми?!» деб савол беринг.\nАзиз дўстим! Ўзингиз учун фойдали ишларга қизиқинг, Аллоҳдан мадад сўранг, ялқов ва ожиз бўлманг. Фаол ва таъсир ўтказувчан бўлинг. Бирон йиғинга чақирилсангиз, бирон фойдали китоб кўтариб бориб, ўн дақиқа бўлса ҳам уларга шундан ўқиб беринг. Тунги намознинг фазли ҳақидами, Аллоҳнинг зикри ҳақидами, садақанинг фазли ҳақидами, майли, қандай мавзуда бўлса ҳам, уларга манфаатли бўлсин.. Токи шу билан бу мажлис малоикалар қанотлари билан ўраб турадиган ва раҳмат қамраб оладиган, Аллоҳ таоло Ўз ҳузуридагиларга сизларни зикр қиладиган мажлисга айлансин.\nАллоҳ таолодан сизни қаерда бўлманг, баракотли кишилардан қилишини сўрайман. Амийн.\nБекорчилик кўп ёмонликларга олиб боради. Улардан энг ёмони кўп гапириш, ғийбат ва миш-миш гапларга берилишдир. Кўрасизки, бир талай муҳожир биродарлар ора кунда йиғилишиб, бировнинг ғийбатини қилиб ё обрўсига чанг солиб ё шахсий ҳаётини титкилаб ё ўзларидан сўралмаган ва бировларга тааллуқли бўлган гаплардан гаплашиб ўтиришади.\nБаъзан бунга ҳасад сабаб бўлади..\nБаъзан қалблардаги мараз ва адоват тўлиб-тошади..\nАзиз биродар! Битта шаҳарда яшаб турган мусулмонлар ўзаро сафларимизни бирлаштиришга қодир бўлмаймиз-у, қандай қилиб ислом умматини бирлаштиришни орзу қиламиз?!\nМусулмонларга нисбатан дил софлиги ва кўнгил тозалиги ҳам энг катта ибодатлардан ва жаннат аҳлининг белгиларидан саналади: «Биз (жаннатлардаги) сўриларда дўст-биродар бўлиб, бир-бирларига рўбарў ўтирган зотларнинг дилларидаги ҳар қандай гина-кудуратларни чиқариб ташладик» (Ҳижр: 47).\nРасулуллоҳ соллаллоҳу алайҳи ва салламнинг мана бу сўзлари нақадар ажойиб:\nУ зотдан: «Одамларнинг энг афзали ким?» деб сўралганда «Дили тоза ва ростгўй киши», деб жавоб бердилар. «Ростгўйликни биламиз, дили тоза одам қандай бўлади?», дейилганда: «Тақводор, покиза, гуноҳ, тажовуз, ғиллу-ғашлик ва ҳасаддан тоза одам», дедилар (Ибн Можа ривояти, саҳиҳ).\nМусулмонларга яхшилик қилинг, гарчи улар сизга ёмонлик қилсалар ҳам…\nУларга ҳалимлик кўрсатинг, гарчи улар сизга қўполлик қилишса ҳам…\nМусулмон биродарларингизга нисбатан бағрикенглик қилинг…\nДунё ўткинчи, ғирр этиб ўтиб кетади.\nЖуда кўп одам намоз билан, садақа билан, рўза билан Аллоҳга қурбат ҳосил қила олиши мумкин. Бироқ, мусулмонларга нисбатан дилини соф қилиш билан Аллоҳга қурбат ҳосил қила оладигани жуда кам бўлади.\nАллоҳ таоло сизнинг қалбингизга боқиб, унда мусулмонларга нисбатан ғиллу-ғашлик ва ҳасадни кўришидан ҳазир бўлинг!!\nЎн биринчи насиҳат:\nНасроний аёлга уйланишдан эҳтиёт бўлинг! Сиз: «Бундай қилиш ислом шариатида жоиз-ку!» деб менга эътироз билдиришингиз мумкин. Тўғри, жоиз… Лекин, бундай турмуш қуриш ортидан келган ва келаётган оқибатларга назар солинг… Аксарият ҳолларда болалар тарбиясининг зое бўлиши… Эр-хотин ўртасидаги келишмовчиликлар… Баъзан эрнинг диндан чиқиб кетиши ва номигагина мусулмон бўлиб қолиши… На намоз, на Аллоҳга даъват, на ҳижоб, на аралашиб юришдан сақланиш…\nҚасам ичиб айтаманки, насроний аёлларга уйланган мусулмон эркаклар ҳаётида буларнинг ҳаммасини мен ўз кўзим билан кўрдим.\nЎн иккинчи насиҳат:\nСиз динингизни кимдан ўрганасиз, кимнинг фатволарини оласиз?!\nБу жуда муҳим савол.. Чунки, эътибор берсангиз, кўпчилик муҳожир биродарлар кўпроқ рухсатлар ортидан қувишади.. Хоҳиш-ҳаволарига мос келадиган фатво берадиган муфтийларни хуш кўришади.. Айримлар ҳаволарига мувофиқ келувчи фатвони эшитсалар, бошлари осмонга етиб: «Мана шу олим ҳақиқий олим-да! Бу шайх воқеликни яхши тушунади.. Мусулмонларнинг алам-ташвишлари билан яшайди», дейишади. Улар учун фарқи ҳам, қизиғи ҳам йўқ, ўша шайхнинг фатвоси Китобу Суннатга зид келадими.. Динни емиришга хизмат қиладими.. Шаръий далилларга нисбатан енгил қараш мавжудми.. Рухсат қидириб, ҳужжати заиф гапларни ушлаб олиш борми.. Муҳими, фатво бор, вассалом!!..\nҚиёмат куни Аллоҳ таоло сиздан фақат бир нарсани сўрайди: «(Аллоҳ) уларга нидо қилиб: «Пайғамбарларимга нима жавоб қилган эдинглар?» дейди» (Қасас: 65).. Фалон-фалон шайх тўғрисида сўрамайди.. Фақатгина Китобу Суннатга эргашиш ҳақида сўрайди.\nБояги муҳим саволимни яна бир бор такрорлайман: «Сиз динингизни кимдан ўрганасиз?!»\nСалла-чопон кийган ва телеканалларга чиқадиганларнинг ҳаммаси ҳам муфтий бўлавермайди! Дин учун манба бўлишга ярайвермайди!\nМуфтийликнинг меъёри ва миқёси шуки, берган фатвоси Китобу Суннатга мувофиқ келсин. Хоҳиш-ҳавога эргашиб, сизни Аллоҳнинг йўлидан адаштирадиган бўлмасин.\nИслом марказларидан бирида маъруза қилдим. Маърузадан сўнг бир киши олдимга келиб: «Шайх, сиз нега (эркак-аёллар ўртасидаги) аралашиб юриш масаласида қаттиқлик қиласиз?! Фалон телеканалда доктор унвонли фалон шайх тўй-маросимларда, йиғинларда эркагу хотинлар аралашиб юрсалар бўлаверади, ниятлари яхши бўлса бўлди, бир-бирларига шаҳват назари билан боқмасалар бўлди, деди-ку?!!», деб қолди.\nБошқа бир жойда маърузадан сўнг бир киши: – Шайх, судхўрликнинг ҳукми нима?, – деб сўради.\n– Ҳамма шакли, ҳамма кўриниши ҳаром, – деб жавоб бердим.\n– Фалон телеканалда фалон шайх чиқиб, судхўрлик ҳозирда аср заруратларидан бирига айланган, шуғулланишнинг зарари йўқ, деб айтди-ку!!, деди у.\nБошқа бири мендан куй-қўшиқ ва мусиқанинг ҳукми ҳақида сўради. Жавобимни эшитгач, фалон шайх уни ҳалол деб фатво берганини айтди.\nАзиз биродар! Динингизни унга чанг солмоқчи бўлган ва уни бузишга интилган ҳар кимнинг ўлжасига айлантириб қўйманг! Қиёматда ўзингизга ўзингиз жавоб берасиз! Аллоҳ таоло сиздан: «Пайғамбарларимга нима жавоб қилган эдинглар?» (Қасас: 65) деб сўрайди.\nАллоҳ таолонинг ҳузурида туришингизни ёдда тутинг ва билингки, бу дунё ўткинчидир, абадий қароргоҳ эмас!.. Аллоҳ таолодан чиройли хотима сўранг.\nБир биродар ҳикоя қилади:\nКанадада тиббиёт факултетида ўқирдим. Шифохонада жонлантириш (реанимация) хонасидаги беморлар устида навбатчилик қилган бир куним асло эсимдан чиқмайди. Учинчи рақамли каравотда ётган беморнинг исми диққатимни ўзига тортди: Муҳаммад…\nМен унинг оғзи ва бурнига уланган кўплаб ускуналар ва резина ичаклар орасида кўринмай кетган юзига энгашиб қарадим. СПИД касалига чалинган йигирма беш ёшлар чамасидаги йигит, икки кун олдин ўпкасида ўткир яллиғланиш билан шифохонага келтирилган экан. Аҳволи жуда-жуда оғир эди. Ундан ҳол-аҳвол сўраш мақсадида қулоғига оғзимни яқинлаштириб, оҳиста: «Муҳаммад! Муҳаммад!» деб чақирдим. У мени эшитди, лекин жавоб беришга қурби етмай, бир нималар деб шивирлади. Мен унинг уйига қўнғироқ қилдим, телефонга онаси жавоб берди. Лаҳжасидан унинг келиб чиқиши Ливанлик экани сезилиб турарди. У билан сўзлашувдан маълум бўлишича, Муҳаммаднинг отаси катта савдогар бўлиб, бир неча қандолатчилик моллари дўкони эгаси экан. Онага ўғлининг аҳволини тушунтирдим. У билан сўзлашувим асносида бирдан йигитга улаб қўйилган жиҳозлардан чийиллаб, қон айланиши кескин тушиб кетганини англатувчи огоҳлантириш сигнали кела бошлади. Мен онаси билан суҳбатни узиб, унга: «Тезда етиб келмасангиз бўлмайди», деб қичқирдим. У: «Ҳозир бандман, бўшаганимдан кейин бораман», деди. «Унда фурсат ўтган бўлиши мумкин!», дедим ва гўшакни ташладим. Ярим соатлардан кейин ҳамшира бемор йигитнинг онаси келиб, мен билан учрашмоқчи бўлаётганини айтди. Мен унинг киришига изн бердим. Ўрта ёшли бир аёл, кўринишидан мусулмон деб ўйламайсиз.. У ўғлининг аҳволини кўргач, бўғзидан фарёди отилди. Мен уни тинчлантиришга уриндим ва: «Аллоҳга боғланинг, Ундан ўғлингизга шифо сўранг!», дедим. У ҳайрат ичра: «Сиз мусулмонмисиз?!», деб сўради. «Алҳамду лиллаҳ», дедим мен. У: «Биз ҳам мусулмонмиз», деди. «Жуда яхши.. Нега унинг боши устида ўтириб, Қуръон ўқимайсиз, шояд Аллоҳ дардини енгиллаштирар?!», дедим. Она бир оз гарангсиб қараб тургач, овозлари титраганча: «А?! Қуръон?! Билмайман!! Қуръондан ҳеч нарса ёд олмаганман!!», деди. Мен: «Унда қандай намоз ўқийсиз?! «Фотиҳа»ни ҳам ёд билмайсизми?!», деб сўрадим. «Биз бу мамлакатга кўчиб келганимиздан бери фақатгина ҳайит намозларини ўқиймиз», деди. Мен ундан ўғли ҳақида сўрадим. «Туппа-тузик эди, ўша қиз сабабли шу аҳволга тушди», деди у. «Намоз ўқирмиди?», деб сўрадим. «Йўқ, лекин умримнинг охирида ҳажга бораман деб ният қилиб юрарди», деди.\nОгоҳлантириш ускунаси тобора қаттиқроқ овоз чиқара бошлади. Мен бечора йигитга яқинлашдим.. У ўлим талвасасини бошдан кечирарди.. Ускуна тобора чийиллар, онаизорнинг йиғиси атрофни тутганди.. Ҳамширалар гарангсиб қараб туришарди. Мен йигитнинг қулоғига оғзимни яқин қилиб: «Ла илаҳа иллаллоҳ, де.. Ла илаҳа иллаллоҳ, де», дедим. Ундан овоз чиқмади. Мен яна: «Ла илаҳа иллаллоҳ, де», дедим. У мени эшитаётган эди. Бироз ўзига келгандек бўлиб, менга қарашга уринди. Бечора, бутун вужуди қийналар, кўзларидан ёш оқар, юзи қорайиб кетган эди.. Мен яна: «Айт: Ла илаҳа иллаллоҳ, де», дедим.. Шунда у қийналиб, узуқ-юлуқ қилиб гапира бошлади: «О-о-ҳ.. О-о-ҳ.. Чидай олмайман.. О-о-ҳ.. Оғриқ қолдирувчи беринг.. О-о-ҳ.. О-о-ҳ..».. Мен эса ўзимни йиғидан зўрға тутиб, тинмай унга ла илаҳа иллаллоҳ дегин деб ёлворардим.. Бирдан унинг лаблари қимирлай бошлади. Мен суюниб кетдим.. Эй худойим, ниҳоят айтадиган бўлди.. Ҳозир айтади.. Бироқ унинг лабларидан: «I cant.. I cant.. Маъшуқам.. Маъшуқамни кўришни истайман.. Чидолмайман.. Чидолмайман…» деган сўзлар чиқди.. Онаизор эса тинмай, ўксиб-ўксиб йиғларди… Томир уриши сусайиб борар, сўнгги нафаслар кириб-чиқаётган эди.. Мен ўзимни тутолмай, ҳўнграб юбордим ва унинг қўлидан ушлаб: «Ўтинаман сендан.. Ла илаҳа иллаллоҳ дегин», деб ялина бошладим. Бироқ, ялинишларим бефойда кетди. Юрак уриши тўхтади.. Йигитнинг юзи қоп-қорайиб кетди.. Унинг жони узилганди. Она унинг устига ўзини отиб, фарёд чека бошлади. Мен бу манзарани кўриб, ўзимни тўхтатолмай қолдим.. Барча тиббий урфларни унутиб, онага қараб қичқирдим: «Сен!! Сен жавобгарсан!! Сен ва отаси жавобгарсизлар!! Омонатни зое қилдинглар, Аллоҳ сизларни зое қилсин!! Омонатни зое қилдинглар, Аллоҳ сизларни зое қилсин!!».. «Балки ёмонлик-гуноҳлар касб этган кимсалар Биз уларни ҳам иймон келтирган ва яхши амаллар қилган зотлар каби қилишимизни ва ҳаётлари ҳам, мамотлари ҳам (яъни дунёлари ҳам, охиратлари ҳам мўминлар билан) баробар бўлишини ўйлагандирлар?! Нақадар ёмон (нотўғри) ҳукм қилурлар-а?!» (Жосия: 21).\nШу бечоранинг аҳволи ҳақида бир фикр юритиб кўринг. Унинг ўрнида сизнинг ўғлингиз ё қизингиз, инингиз бўлса, ё ўзингиз бўлиб қолсангиз нима бўларди?! Шундай экан, Аллоҳ таолога тоат-ибодат қилиб қолинг.. «Эй мўминлар, Аллоҳдан ҳақ-рост қўрқиш билан қўрқинглар ва фақат мусулмон бўлган ҳолларингда дунёдан ўтинглар!» (Оли Имрон: 102)..\nБарча ҳолатингизда Аллоҳга илтижо қилинг, барча ишларингизда Ундан мадад ва тавфиқ сўранг. Ундан солиҳ зурриёт сўранг. «Улар: «Парвардигоро, Ўзинг бизларга жуфти ҳалолларимиздан ва зурриётларимиздан шод-хуррамлик ҳадя этгин ва бизларни тақводорларга пешво қилгин», дейдиган кишилардир» (Фурқон: 74).\nУндан динда саботли қилишини, фитналардан нажот беришини сўранг.. «Аллоҳдан ҳақ-рост қўрқиш билан қўрқинглар ва фақат мусулмон бўлган ҳолларингда дунёдан ўтинглар!» (Оли Имрон: 102)..\nБарча ҳолатингизда Аллоҳ таолонинг зикрига маҳкам бўлинг.. «Эй мўминлар, Аллоҳни кўп зикр қилинглар» (Аҳзоб: 41).\nНафсингиз маъсиятга чорлаганда Аллоҳнинг кўриб турганини ҳис қилинг. Билингки, У сизни кўриб ва кузатиб турибди!\nҚисқаси, ўзингиз билан Парвардигорингиз ўртасида махфий алоқа ўрнатинг, у тунги намоз, махфий рўза ё садақа, даъват ва одамларга насиҳат кўринишида бўлиши мумкин.. Унутманг, ким фаровонлик пайтида Аллоҳга танилиб олса, машаққатлар пайтида Аллоҳ уни танийди! Аллоҳдан сизни ҳифзи-ҳимоясида асрашини ва сизга тавфиқ ато этишини сўрайман.\nСўзим охирида айтаманки: Эй муҳожир мусулмон! Эй биродарим! Мен бу насиҳатларни чин қалбимдан, сизга фақат яхшилик истаб айтдим. Мен бу сўзларга қалб қўримни ва жон торларимни қўшдим.\nСиздан фақат ғойибона дуодан бошқа ҳеч қандай тилагим йўқ. Раҳмлиларнинг раҳмлироғи бўлган Зот мени ва сизни Ўз раҳматига олсин.\nСизни севувчи биродарингиз Муҳаммад ибн Абдурраҳмон ал-Арифий.\nАраб тилидан таржимаси 9.09.2009. ниҳоясига етди.


Чўкиб кетган “Москва” крейсерида неча киши ҳалок бўлгани очиқланди | Qalampir.uz\nЧўкиб кетган “Москва” крейсерида неча киши ҳалок бўлгани очиқланди\nОлам\t23 Апрель 14:39 14759\nЁнғин натижасида “Москва” крейсери экипажининг 27 аъзоси бедарак йўқолган, бир ҳарбий хизматчи ҳалок бўлган. Бу ҳақда кеча, 22 апрель куни Россия Федерацияси Мудофаа вазирлиги хабар берди.\n“13 апрелдаги ёнғин натижасида “Москва” ракета крейсери ўқ-дориларнинг портлаши туфайли жиддий шикастланди. Экипажнинг ёнғинни ўчиришга уринишлари натижа бермади. Кемага етказилган зарар учун курашда бир нафар ҳарбий хизматчи ҳалок бўлди, яна 27 нафар экипаж аъзоси бедарак йўқолди”, дейилади хабарда.\nВазирликнинг маълум қилишича, қолган 396 нафар экипаж аъзоси крейсердан ҳудуддаги Қора денгиз флоти кемаларига эвакуация қилинган ва Севастополга етказилган.\nШунингдек, Россия Федерацияси Мудофаа вазирлиги ҳалок бўлганларнинг оила аъзолари ва яқинларига ҳамда бедарак йўқолганларга барча зарур ёрдам кўрсатилаётганини таъкидлаган.\nИдоранинг хабарига кўра, “Москва” крейсери офицерларининг аксарияти Қора денгиз флотида хизмат қилишда давом этмоқда. Уларнинг ўзи хизматни давом эттириш истагини билдирган.\n15 Май 16:43 46164\n14 Май 09:13 39806\n14 Май 22:33 37262\n14 Май 19:06 30912\n14 Май 21:00 28493


Ўзбекистон жаннатмакон диёр — Zamaxshariy.uz\n16 июня, 2018 admin Без рубрики\nБу диёрда яшовчи халқнинг худо берган тинчлиги-ю, мустақиллиги бор. Дини ва эътиқоди бор. Шу сабабли маърифат масканлари бўлмиш мактаби, мадрасаси ва олигоҳлари обод.\nБир диёрга Аллоҳ таъолонинг раҳмати ва баракаси нозил бўлиши учун шу халқнинг иймон эътиқоди мустаҳкам-у холис бўлиши керак .\nБу ҳақда Қуръони каримда шундай марҳамат қилинади: Агар қишлоқлар аҳллари иймон келтирганларида ва тақво қилганларида эди, биз албатта уларга осмону ердан баракотларни очиб қўяр эдик…(Аъроф сураси 96-оят)\nЖаноб Пайғамбаримиз Муҳаммад мустафо Расулуллоҳ соллаллоҳу алайҳи ва саллам ўз ҳадиси шарифларида: “Тўртта дарё – Сирдарё, Амударё, Нил, Евфрат – жаннат дарёларидан,»–деганлар. Ер куррасида 4та океан, бир неча денгиз ва кўплаб дарёлар бўлсада, планетамизни тўртдан уч қисми сув билан қопланган бўлсада, шулардан фақат тўртта дарёнигина Пайғамбаримиз с.а.в. “жаннат дарёларидан” дедилар. Яхши эътибор берсак, мазкур тўртта дарёдан ҳам энг биринчи навбатда Сирдарё ва Амударё дарёларини айтдилар. Демак, бизни юртимиз “жаннатмакон юрт” дейилгани баландпарвоз сўзлар эмас экан! Мазкур тўртта жаннат дарёларидан тенг иккитаси айнан бизни юртимизда эканлиги ҳам – бу Яратганнинг айнан бизнинг юртимизга ўзгача Илоҳий назари билан боққани! Ер юзининг бошқа жойларига нисбатан Аллоҳ таоло айнан бизни юртимизга ўзгача назари билан, ўзгача раҳмат назари билан боққанини яққол белгиси, далилидир.\nЖаннат дарёлари дейилишига сабаб уламоларимиз шу дарёлар атрофида ислом дини билан шарафланади, диннинг ривожи айнан шу диёрда бўлишига ишора эканини такидлашади.\nЮртимизда неча асрлардан буён дунё тамаддаунига катта ҳисса қўшган олиму уламолар етишиб чиққани ва бу диёрда илму маърифатнинг ривожи учун катта шароит ва имкониятлар эшиги бўлган мадраса ва олийгоҳларнинг кўплиги бунинг яққол далилидир.\nУшбу ўлкани Аллоҳ таъоло кўплаб моддий ва маънавий неъматлар билан сийлаганки, бунга шукр қилиш ҳар биримизга лозим ва шартдир.\nМаълумки берилган неъматларга шукр қилишлик, шу неъматнинг бардавом бўлишлигига сабаб бўлади. Аксинча ношукурлик эса нематларнинг завол топишига сабаб бўлади.\nШуни яхши англаган давлатимиз рахбари ва ҳукуматимиз шаҳар ва қишлоқларни обод қилиш ва одамлар турмушини бунданда яхшилаш мақсадида шахар ҳамда қишлоқларимизда ободонлаштириш ишларини олиб бормоқда.\nМаънавий меъросимизни асраб авайлаш ва диний ва миллий қадрятларимиз келажак авлод руҳиятига сингдириб, уларда шукроналик туйғусини ўстириш мақсадида юртимиз бўйлаб Қуръон мусобоқаси, ҳадис мусабоқаси каби тадбирлар ўтказилаётгани жаннат макон юрт деб аталишини яна бир-бор исботламоқда.\nШу жаннатмакон диёр – муқаддас заминда яшаётган ҳар биримиз, Аллоҳ таоло Ўзбекистонга берган барча беҳисоб ва бетакрор, мислсиз ва беқиёс неъматларидан фойдаланаётган ҳар бир одам боласи ўзини муносиб ҳиссасини қўшиши лозим эканлигини унутмайлик!\nNext Post:АҚИДАПАРАСТЛИК МАЪРИФАТДАН ЙИРОҚДИР


“Zeromax” нинг немис кредиторлари ўн йиллик қарз муаммоси ҳал бўлганини айтди « Ўзбекистон Халқ Ҳаракати\n“Zeromax” нинг немис кредиторлари ўн йиллик қарз муаммоси ҳал бўлганини айтди\n16 January 2019 - 22:10\n(Суратда: Вальдемар Киснер Ўзбекистондаги янги лойиҳалар борасида битим тузганидан мамнун.)\n“Озодлик” радиосининг хабар беришича, Ўзбекистондаги “Халқаро форумлар саройи” ва “Бунëдкор” стадиони қурилишларини амалга ошириб пулини ола олмаган 24 та немис ширкатини тамсил қилган 53 яшар тадбиркор Вальдемар Киснер эски қарзлар масаласида Ўзбекистоннинг янги раҳбариятига талаби йўқлигини айтган.\nСуҳбат давомида немис тадбиркори Ўзбекистон ҳукуматига эътирози йўқлигини урғулаб¸ “Ўзбекистон ҳукумати эмас Швейцариянинг “Zeromax” ширкати биздан қарздор” деди. 14 январь куни Берлиндаги немис-ўзбек бизнес форумида қатнашиб¸ юқори мансабли ўзбек амалдорлари билан немис кредиторлари масаласини муҳокама қилган Вальдемар Киснер Ўзбекистондаги янги лойиҳалар борасида битим тузганидан мамнун.\nСарой қурилиши жараëни\nЎзбекистон президенти Шавкат Мирзиëевнинг Германияга ташрифи арафасида йирик немис газетаси Süddeutsche Zeitung (Зюддойче Цайтунг) Тошкентдаги ҳашаматли сарой қурилишида иштирок этган немис ширкатлари шартнома бўйича ўнлаб миллионлаб евро миқдордаги ҳақларини ҳануз олишолмаётгани ҳақида ёзган эди.\nМақола муаллифи Даниэль Брёсслер, Тошкентдаги “Халқаро форумлар саройи” қуриб битказилганидан ўн йил ўтиб ҳам, миллионлаб евро ҳақлари берилмаган ўртаҳол немис ширкатлари, бугунга келиб сиёсатчиларнинг ёрдамидан умидвор эканини таъкидлади.\nБу аснода “Эркин Демократлар” партиясидан парламент аъзоси Рената Алт (Renata Alt) Германия федерал ҳукуматига, президент Мирзиёев билан учрашувда қарзлар масаласини кўтариш юзасидан сўров жўнатгани ўртага чиқди.\n“Эски қарзлар учун янги раҳбарият айбдор эмас”\nТошкентдаги “Халқаро форумлар саройи” ва “Бунëдкор” спорт парки (Бунëдкор стадиони назарда тутилмоқда – таҳр.) қурилиши учун ўн йилдан буён ўз иш ҳақларини ололмаëтган 24 ширкатни тамсил қилган Вальдемар Киснер “ҳақ тўланмаганлик” масаласи икки давлат иқтисодий алоқаларига соя солмаслиги зарур¸ деди:\n– Аввалига рақaмларга аниқлик киритсам. Умумий қарз газетада ëзилганидек 130 миллион эмас 72 миллион евро. Бунинг 60 миллиони “Форумлар саройи” ва 10 миллиони “Бунёдкор” спорт парки учун. Бу иншоотларни қуриш учун биз 2009 йилда Ўзбекистон ҳукумати билан эмас¸ Швейцариядаги “Zeromax” ширкати билан шартнома тузганмиз. “Zeromax” ширкати раҳбари қамоққа олиниб, ҳисоб рақaмлари музлатилгани ортидан 24 та немис ширкатига ҳақ тўланишининг имкони бўлмади. Бугунги кунга келиб “Zeromax” ширкатининг немис кредиторлари олдидаги қарзи 72 миллион евро. Мен Ўзбекистонда 20 йилдан бери фаолият олиб бораман. Бугунги мавзумиз бизга қарздор бўлган ширкат ҳақида. Ҳозир бу қарзни қайтариш имкони пайдо бўлди¸ дейди тадбиркор.\n“Қамоқдан чиққан Миродил Жалолов билан учрашдим”\n“Халқаро форумлар саройи” қурилишига раҳбарлик қилган Вальдемар Киснер жорий йилнинг 8 январида ДХХ Тергов ҳибсхонасидан озод қилинган “Zeromax” ширкатининг собиқ бош ижрочи директори 53 яшар Миродил Жалолов билан Тошкентда учрашиб қарзларни узиш борасида гаплашганини айтади:\n– Мен Миродил Жалолов билан Тошкентда учрашдим. У билан музокоралар олиб бордим. У мен учун “Zeromax” ширкати раҳбаридир. Биз Ўзбекистон давлатидан ҳеч нарса талаб қилмаяпмиз. Ҳуқуқий тарафдан биз Швейцариянинг “Zeromax” ширкати билан шартнома тузганмиз. Ҳозир банкрот комиссияси бу масалани кўриб чиқяпти. Фурсатдан фойдаланиб айтиб қўйсам. Ўзбекистон ҳукуматига ҳуқуқий тарафдан ҳам¸ маънавий тарафдан ҳам эътирозу – шикоятимиз йўқ. Шу боис Ўзбекистон президенти Шавкат Мирзиëев Германияга келганида¸ бу масала кун тартибига киритилмаслигини истаймиз¸ дейди тадбиркор.\n24 та немис ширкатини тамсил қилган 53 яшар тадбиркор Вальдемар Киснер\nПарламент депутати қизиқмоқда\nПрезидент Шавкат Мирзиёевнинг 20-22 январь кунларидаги Германияга расмий ташрифи доирасида Бундестаг раиси Вольфганг Шойбле билан музокаралар ўтказиши режаланган.\n“Эркин Демократлар” партиясидан парламент аъзоси Рената Алт (Renata Alt) Германия федерал ҳукуматига, президент Мирзиёев билан учрашувда қарзлар масаласини кўтариш юзасидан сўров жўнатгани ҳақида немис матбуоти ëзди.\nМавжуд қоидага кўра¸ Бундестаг раиси фракция сўровини кун тартибига қўйиши керак. Яъни немис кредиторлари борасида Ўзбекистон президентига савол берилиш эҳтимоли кўпроқ. Айни қарзлар масаласига бевосита алоқадор бўлган немис тадбиркори Вальдемар Киснер бу масалага сиëсий тус берилмаслигини истайди:\n– Ҳар қандай сиëсий тизим таркибида оппозиция бўлади. Депутат Рената Алт хоним бу мавзуни кўтариб ўзига эътибор қаратмоқчи. Вазиятни билмасдан бу хоним очко ишлашни кўзлаган деб ўйлайман. Қарзлар масаласи ҳал бўлди. Мен сизга гувоҳ сифатида айтмоқдаман. Мен¸ боя айтганимдек¸ 20 йилдан бери Ўзбекистонда фаолият юритаман. Ўзбекистонда бугун қандай улкан ўзгаришлар бўлганини кўриб турибман. Икки йил ичида мамлакат очиқликка юз бурди. Биз Ўзбекистондаги янги бунëдкорлик лойиҳаларида қатнашиш учун таклиф олдик. Биз ўтмишга эмас келажакка қараймиз. Биз ўзбек раҳбарияти билан учрашдик. Улар ҳам бизга ишонч билдириб бунëдкорлик ишларига бизни яна қўшишди. Биз мамнуният билан таклифни қабул қилдик. Биз ўтмишда йўқотган маблағимизни янги проектларда қатнашиб ошиғи билан ишлаб топамиз. Жуда оддий ечим топди бу муаммо. Биз эски қарзларни янги раҳбарият зиммасига юкламоқчи эмасмиз¸ дейди немис тадбиркори.\nСуҳбатдошга кўра¸ у тамсил қилган ширкат Ўзбекистонда тиббий клиника ва газни қайта ишлаш корхонаси қуриш учун битим имзолаган.\nТашриф олдидан ўтказилган немис-ўзбек форумидан расм\nПрезидент қарорига кўра қурилган сарой\nЎзбекистонда сўнгги 20 йил ичида қурилган бинолар ичида энг қиммати дея билинган “Халқаро форумлар саройи” 2009 йилда Тошкент марказидаги Амир Темур майдонида тикланган эди.\n“Zeromax” компаниясига қарашли “Нефтгазмонтаж” ОАЖ қўшма корхонаси эса сарой қурилишининг бош пудратчиси бўлган. Бу корхона сарой металл конструкцияларининг монтажи ва ички пардозлаш ишларини бажариш учун Германия компаниялари билан шартнома тузган.\nЯъни, бу ишларни немис ишчилари бажарган, қурилишда улардан ташқари бошқа пудратчилар ҳам қатнашган. Қурилиш қиймати ҳақидаги маълумотлар ошкор этилмаган.\nSüddeutsche Zeitung газетасида ëзилишича¸ бинода бир миллион юз минг дона Сваровски шишалари ишлатилган.\nБинода бир миллион юз минг дона Сваровски шишалари ишлатилган.\n“Zeromax” сарой қурилишини марҳум президент Ислом Каримовнинг 2008 йил 5 июнь куни имзолаган “Тошкент шаҳрида форумлар саройи қурилиши тўғрисида”ги қарорига асосан амалга оширган.\nАйни пайтда “Халқаро форумлар саройи” мамлакатдаги асосий сиëсий тадбирлар ўтадиган сарой ўлароқ давлат тасарруфига ўтган.


Тошкент шаҳри Учтепа туманида “Mercedes-Benz” автобусида ёнғин чиқди. Ҳодиса 20 декабрь куни соат 07:50 да Фарҳод кўчасида Ўрикзор-Дўмбиробод 125-йўналишида рўй берган.\nТОШКЕНТ, 20 дек – Sputnik. Тошкент шаҳри Учтепа туманида “Mercedes-Benz” автобусида ёнғин чиқди. Бу ҳақда Фавқулодда вазиятлар вазирлиги (ФВВ) матбуот хизмати хабар бермоқда.Ҳодиса 20 декабрь куни соат 07:50 да Фарҳод кўчасида Ўрикзор-Дўмбиробод 125 йўналишида рўй берган. Ҳаракатланиб кетаётган автобусда ёнғин чиққан. Автобуснинг мотор қисми ёниб зарарланган.Туман ФВ бўлимидан 2 та ёнғин-қутқарув экипажи воқеа жойига соат 07:56 да етиб борган ва ёнғин соат 08:00 да ўчирилган.Ҳодиса оқибатида ҳеч ким жабрланмаган. Ҳалок бўлганлар йўқ.Ёнғин сабаби ва етказилган моддий зарар миқдори аниқланмоқда.Тошкент марказида иккита машина ёниб кетдиЭслатиб ўтамиз, 14 декабрь куни Сергели тумани “Дўстлик-1” даҳасида 47-йўналиш бўйича ҳаракатланаётган автобусда ёнғин содир бўлган эди.\nёнғин, тошкент, автобус\n© Фото: t.me/u_dnaВ Ташкенте на ходу загорелся пассажирский автобус\n© Фото: t.me/u_dna\nУчтепа туманида 125-йўналишда ҳаракатланаётган "Mercedes-Benz" автобуси ёниб кетди.\nТОШКЕНТ, 20 дек – Sputnik. Тошкент шаҳри Учтепа туманида “Mercedes-Benz” автобусида ёнғин чиқди. Бу ҳақда Фавқулодда вазиятлар вазирлиги (ФВВ) матбуот хизмати хабар бермоқда.\nҲодиса 20 декабрь куни соат 07:50 да Фарҳод кўчасида Ўрикзор-Дўмбиробод 125 йўналишида рўй берган. Ҳаракатланиб кетаётган автобусда ёнғин чиққан. Автобуснинг мотор қисми ёниб зарарланган.\nТуман ФВ бўлимидан 2 та ёнғин-қутқарув экипажи воқеа жойига соат 07:56 да етиб борган ва ёнғин соат 08:00 да ўчирилган.\nҲодиса оқибатида ҳеч ким жабрланмаган. Ҳалок бўлганлар йўқ.\nЁнғин сабаби ва етказилган моддий зарар миқдори аниқланмоқда.\nТошкент марказида иккита машина ёниб кетди\nЭслатиб ўтамиз, 14 декабрь куни Сергели тумани “Дўстлик-1” даҳасида 47-йўналиш бўйича ҳаракатланаётган автобусда ёнғин содир бўлган эди.